title: Muurahaiset

text: Työläiset pitävät pesän elossa; ne hankkivat ravinnon, hoitavat kuningattaren munia ja kuningatarta, siivoavat pesän kuolleista ja erikoistuvat monenlaisiin tehtäviin. Työläiset ovat aina naaraita ja ne ovat siis kaikki sisaruksia keskenään. Muurahaispesässä on eniten työläisiä ja niiden tehtävä onkin huolehtia pesän toiminnasta.


title: Muurahaiset

text: Työläiset eivät elä kovinkaan pitkään, ja niiden elämä on paikoin hyvin vaarallista. Työläiset joutuvat tekemään kauas pesästä uhkarohkeita ravinnonhakuretkiä, joilta vain osa palaa takaisin.


title: Muurahaiset

text: Monissa muurahaisyhteisöissä esiintyy kastijärjestelmän lisäksi työläisten erikoistumista tiettyihin tehtäviin. Yksi esimerkki pitkälle kehittyneestä työläisten erikoistumisesta on lehdenleikkaajat ("Atta"), joilla on omat työläisensä homeen kasvattamiseen, lehtien leikkaamiseen ja kantamiseen sekä vartijat lymyämään kannettavan lehden päällä keruuta.


title: Muurahaiset

text: Sotilaat


title: Muurahaiset

text: Joskus saman lajin eri tehtäviin erikoistuneet työläiset ovat kehittyneet rakenteeltaan erilaisiksi niin, että niillä on mahdollisimman hyvät mahdollisuudet suoriutua tehtävistään. Esimerkki tällaisista pitkälle erikoistuneista työläisistä ovat joillakin muurahaislajeilla esiintyvät sotilaat. Sotilaat ovat suuria ja niillä on yleensä jonkinlainen aseistus (suuret ja vahvat leuat tai myrkkyruiske). Sotilaiden tehtävä on puolustaa pesää, ja niistä valtaosa kuoleekin erilaisissa taisteluissa. Sotilaat suojaavat työläisiä ravinnonhakuretkillä ja estävät tunkeilijoita pääsemästä pesään. Malesialainen paukkuhevosmuurahainen turvautuu myös itsemurhaan pesänsä puolesta: se räjäyttää pommirauhasensa, jonka sisällä on muurahaisille tappavaa muurahaishappoa, jolloin se kuolee samalla itse.


title: Muurahaiset

text: Joillakin lajeilla (kuten Suomessakin esiintyvillä hevosmuurahaisilla) ei ole varsinaisia sotilaita, vaan tavallista isompia työläisiä, joita käytetään pesän puolustamiseen.


title: Muurahaiset

text: Säätieteilijät


title: Muurahaiset

text: Säätieteilijät ovat työläisiä, joiden tehtävänä on lähettää uudet neitsytkuningattaret ja kuhnurit neitsytlennolleen mahdollisimman hyvän sään aikaan. Ne tarrautuvat kuhnurin/neitsytkuningattaren takaosaan, ja päästävät sen irti sään ollessa hyvä. Näin varmistetaan, että neitsytlennolle lähtijällä on mahdollisimman hyvät mahdollisuudet tavata toisen pesän jäseniä ja pariutua.


title: Muurahaiset

text: Mesisäiliöt


title: Muurahaiset

text: Koska muurahaiset eivät käytä työkaluja eivätkä astioita, niiden on ollut pakko kehittää muita menetelmiä ravinnon säilömiseksi. Mesimuurahaisten keskuudessa onkin keksitty nokkela keino ratkaista ongelmat: Muurahaisten "elävät säiliöt" eli valitut työläiset tarttuvat leuoillaan pesän kattoon ja roikkuvat siinä, kunnes niille tuodaan ruokaa. Ravintoa kerännyt työläinen ottaa muurahaisen alas ja oksentaa sen kitaan ravintoa, minkä jälkeen "säiliö" kiinnittyy jälleen kattoon. Vähitellen tällaisten "elävien säiliöiden" takaruumis paisuu valtavaksi, sillä se on täynnä ravintoa. Kun työläiset tarvitsevat ravintoa, ne ottavat "säiliön" alas ja koskettavat etujaloillaan tämän päätä, jolloin "säiliö" oksentaa niille ruokaa.


title: Muurahaiset

text: Mikäli pesä vallataan, säiliöitä ei tapeta muiden muurahaisten tapaan, vaan ne viedään omaan pesään ja todennäköisesti tyhjennetään, minkä jälkeen niistä tulee orjia.


title: Muurahaiset

text: Mesisäiliöitä on vain mesimuurahaisilla. Sen sijaan kaikki lajit keräävät ruokaa "julkiseen vatsaan" eli kupuunsa, mutta kuitenkin paljon vähemmän kuin mesisäiliöt. Muurahaisilla on kaksi vatsaa: sosiaalinen vatsa, josta ne ruokkivat muita muurahaisia, ja oma yksityinen vatsa, jonka sisällön ne käyttävät itsensä ruokkimiseen.


title: Muurahaiset

text: Kuhnurit eivät nimensä mukaisesti tee työtä, sillä niillä on mahdollisuus siirtää geeninsä kokonaiseen seuraavaan pesään. Kuhnureilla on siivet neitsytkuningattarien tapaan ja ne odottavat vain oikeaa hetkeä lähteä lennolle. Neitsytlennolla kuhnurit pariutuvat mahdollisimman monen kuningattaren kanssa. Sitten niiden siivet irtoavat ja ne harhailevat maassa kunnes kuolevat nälkään tai tulevat jonkin eläimen - tavallisesti linnun - tappamiksi.


title: Muurahaiset

text: Munien ja toukkien hoito määrää sen, mihin kastiin muurahainen kasvaa. Erityisesti toukan saamalla ravinnolla on vaikutusta siihen, kehittyykö yksilöstä kuningatar vai työläinen. Kuhnurit syntyvät hedelmöittymättömistä munista.


title: Muurahaiset

text: Vain murto-osa, 2-4 prosenttia kaikista muurahaislajeista pitää orjia. Tyypillisesti orjatyövoimaa käyttävät muurahaiset ryöstävät säännöllisin väliajoin jälkeläisiä lähistöllä olevista isäntälajinsa pesistä. Orjat ovat siis toisista pesistä yleensä toukkana tai kotelona ryöstettyjä työläisiä. Aina ryöstetyt orjat eivät tyydy asemaansa, vaan saattavat sabotoida uusien isäntiensä yhteiskuntaa tappamalla tai laiminlyömällä näiden jälkeläisiä.


title: Muurahaiset

text: Ryöstetyistä yksilöistä kehittyy pesän täysivaltaisia jäseniä, jotka huolehtivat tavanomaisista työläisten tehtävistä, kuten ravinnonhankinnasta, jälkeläisten hoidosta ja pesän puhtaanapidosta. Orjuuttamisen aste vaihtelee: toiset lajit ovat säilyttäneet pesän ylläpidossa tarvittavat kyvyt ja huolehtivat näistä tehtävistä yhdessä orjiensa kanssa, kun taas toiset lajit ovat täysin riippuvaisia orjistaan.


title: Muurahaiset

text: Esimerkiksi "Teleutomyrmex"-muurahaisilla ei ole työläisiä lainkaan. Niiden kuningattaret eivät perustakaan omaa pesää, vaan tunkeutuvat toisten muurahaisten pesiin ja tarrautuvat niitä paljon isompien kuningattarien selkään, eikä kuningatar voi ravistella niitä pois. Kuningatarta hoivaavat työläiset eivät huomaa muutosta, vaan hoitavat kummankin kuningattaren munia.


title: Muurahaiset

text: Väliaikaisia loisia ei tule sekoittaa orjiin. Loinen on esimerkiksi Suomessakin tavattava paperimuurahainen ("Lasius fuliginosus"), jonka yhteiskunta perustuu mauriaisiin, jonka pesiin tietyn keltiäislajin kuningatar pesiytyy ja sivuuttaa hiljalleen "alkuperäisväestön". Tämän jälkeen paperimuurahainen tekee saman keltiäisille. Paperimuurahainen tai keltiäinen ei siis pysty itse aloittamaan uutta pesää, vaan tarvitsee aina syrjäytettävän "isäntälajin" allensa.


title: Muurahaiset

text: Superorganismi on käsite, jonka mukaan muurahaispesä onkin yhtenäinen eliö; työläiset ovat sen keuhkot, sydän ja kaikki muut tärkeät elimet, kuhnurit ja kuningattaret ovat lisääntymiselimiä, kun taas sotilaat ovat kuin siilin piikit. Muurahaisten keskenään vaihtama ravinto taas vastaa verta ja muita kehon nesteitä. Superorganismin käsite alkoi vakiintua myrmekologien keskuudessa 1900-luvun alussa, jolloin monet myrmekologit alkoivat pohtia aihetta ja kirjoittaa siitä tutkielmia. Ehkä maineikkain näistä oli Willian Morton Wheelerin "The Ant Colony as an Organism" (suom. "Muurahaisyhteiskunta eliönä"). Teoksessaan Wheeler väitti, että muurahaispesä tosiaan on yksilö eikä vain sen vastine. Sillä on luonteenomaiset kokoon, organisointiin ja käyttäytymiseen liittyvät ominaisuudet, jotka yhteiskunta siirtää sukupolvelta toiselle.


title: Muurahaiset

text: Superorganismin käsite alkoi kadota biologien tehtyä muurahaisten viestinnästä ja kastijärjestelmästä yhä uusia havaintoja, joiden avulla he keksivät pesän järjestyksen salaisuuden. 1960-luvulla käsite "superorganismi" oli jo lähes kadonnut tieteilijöiden keskuudesta. Sittemmin tiedon lisääntyessä, muun muassa morfogeneesin ja sosiogeneesin saralla, on biologisen järjestyksen tasojen vertailu eliöiden ja yhteiskuntien välille palannut.


title: Muurahaiset

text: Jotkin muurahaiset elävät keoissa, mutta myös muunlaisia pesiä on olemassa. Osa muurahaislajeista elää täysin ilman pesää, jotkin ompelevat itselleen lehtipesän puun oksistoon, osa kaivaa itselleen pesän lahoon tai tuoreeseen puuhun. Lehdenleikkaajamuurahaisilla on havaittu suuria maanalaisia verkostoja, joiden yhteenlaskettu tilavuus saattaa olla jopa yli 20 kuutiometriä.


title: Muurahaiset

text: Muurahaisten lisääntyminen tapahtuu kuhnureiden ja neitsytkuningattarien neitsytlennolla, joiden aikana ne parittelevat keskenään. Kuhnuri eli koiras luovuttaa ainoan kromosominsa kopion jälkeläiselle, mutta kuningattarella on kaksoiskromosomi, josta se luovuttaa toisen puolen. Näin jokainen saman pesän työläinen on 75-prosenttisesti sukua sisaruksilleen. Ihmisillä sisarukset ovat geeneiltään sukua toisilleen vain 50-prosenttisesti ja identtiset sisarukset 100-prosenttisesti.


title: Muurahaiset

text: Lisääntymislennolla olevia muurahaisia kutsutaan lentomuurahaisiksi.


title: Muurahaiset

text: Muurahaisen elämä alkaa, kun kuningatar hedelmöittää yhdellä lukemattomista siittiöistä munasolunsa ja pyöräyttää pian ilmoille munan. Kuningattaren ympärillä hääräävät "hovineidot" eli työläiset tarttuvat munaan välittömästi ja alkavat hoitaa sitä. Muurahaiset varjelevat tiukasti muniaan ja vievät ne heti turvaan syvemmälle pesään, mikäli jokin vaara uhkaa niitä. Munasta kehittyy pian toukka, jota aletaan ruokkia. Toukka kasvaa ja kokee muodonmuutoksen kotelovaiheena, minkä jälkeen siitä kuoriutuu uusi muurahainen. Useinkaan kotelostaan ulos pyrkivä muurahainen ei pysty sitä itse rikkomaan, joten joku pesässä oleva työläinen joutuukin auttamaan juuri täysikasvuisiksi tulleita muurahaisia.


title: Muurahaiset

text: Kuollessaan muurahainen yksinkertaisesti lyyhistyy pesänsä käytävälle. Aluksi muut eivät huomaakaan sen kuolemaa, mutta ominaishajun kadotessa ja öljyhappojen ilmestyessä ruumiiseen muut tajuavat pesätoverinsa kuolleen. Ne tarttuvat kuolleeseen leuoillaan ja kantavat sen pesän ulkopuoliselle tunkiolle. Kokeessa tutkijat sivelivät elävän muurahaisen öljyhapolla ja päästivät sen pesään, minkä jälkeen se kannettiin heti ulos. Työläinen yritti palata, mutta muut kantoivat sen aina tunkiolle.


title: Muurahaiset

text: Muurahaiset syövät muun muassa toisia hyönteisiä, raatoja, kasvien siemeniä ja kirvojen erittämää mesikastetta, mutta ne voivat myös kasvattaa ja syödä sieniä. Muurahaisille on kehittynyt ravinnon hankkimiseksi useita tapoja, joista kolme yleisintä ovat:


title: Muurahaiset

text:
Karjankasvatus Muurahaiset voivat kasvattaa karjaa (Suomessa yleensä kirvoja), jota ne suojelevat vihollisilta. Karjan ollessa kirvoja muurahaiset alkavat vahtia niitä, häätävät niiden vihollisia - kuten leppäkerttuja - pois ja kuljettavat niitä uusille ravintokasveille. Vastalahjaksi muurahaiset "lypsävät" kirvoja, joista saadaan makeaa nestettä, mesikastetta.
Viljely Tietyt muurahaislajit taitavat myös sienien viljelyn. Pesää perustaessaan kuningatar vie vanhasta pesästään jonkin verran sieniä, jotka se "istuttaa" uuteen pesäänsä. Sienet lisääntyvät hyvin nopeasti, mikäli niitä hoidetaan hyvin, ja takaavat pesälle hyvän varmuusvaraston ajaksi, jolloin ravintoa on vain vähän saatavilla. Eräille lajeille on jopa kehittynyt kyky talloa maata sopivan kuohkeaksi sieniä varten.


title: Muurahaiset

text: Metsästys ja muu ravinnonhankinta ovat muurahaisten yleisin keino hankkia ravintonsa. Löytäessään hyvän ruokapaikan (esimerkiksi sopivan kukan tai raadon) työläinen juoksee takaisin kotipesälle jättäen maahan hajujäljen, jota muut työläiset seuraavat saaliin luo. Hyvistä ravintopaikoista käydään muurahaisten kesken joskus koviakin taisteluja, jotka isompi pesä tavallisesti voittaa.


title: Muurahaiset

text: Muurahaiset saattavat syödä myös kuolleita pesätovereitaan, sillä ne sisältävät paljon energiaa. Yleisempää on kuitenkin ryöstää taistelussa kuolleiden vihollisten ruumiita.


title: Muurahaiset

text: Muurahaiset tarvitsevat elääkseen myös vettä. Pientä kokoa ja veden pintajännitettä hyödyntäen muurahaiset pystyvät kantamaan vesipisaroita kotipesäänsä. Eräälle eteläintialaiselle lajille ("Dicamma rugosum") on kehittynyt taito vuorata pesän sisäänkäynti höyhenillä, jotka keräävät yöllä ilmasta kosteutta.


title: Muurahaiset

text: Muurahaiset ovat hyvin aggressiivisia hyönteisiä. Joillekin sotilaille on kehittynyt suuret leuat, joilla ne silppuavat vastustajansa, jotkin sotilaat ruiskuttavat kivuliasta syövyttävää nestettä vihollistensa päälle. Eri pesien rauhallinen yhteiselo on mahdollista vain, mikäli jokin pesä on alistanut toisen, mitä ei kovin usein tapahdu, tai mikäli toinen pesistä on vanhemman siirtokunta.


title: Muurahaiset

text: Tavatessaan toisen muurahaisen työläinen saa heti selville tämän ominaishajun. Mikäli se ei ole sama kuin sen omilla pesätovereilla, se joko yrittää alistaa tunkeutujan tai tappaa tämän.


title: Muurahaiset

text: Muurahaiset käyttäytyvät altruistisesti: ne eivät pyri hankkimaan omia jälkeläisiä, vaan turvaamaan sisartensa (neitsytkuningattarien) jälkeläisen saannin. Tämä tapa oli romuttaa Charles Darwinin evoluutioteorian luonnonvalinnasta, jossa jokainen yksilö pyrkii ensisijaisesti saamaan omat geeninsä siirrettyä jälkeläisilleen. Darwin lisäsi teoriaan huomautuksen, että muurahainen voi korvata menettämänsä geenit auttamalla sisariaan moninkertaistamaan jälkeläisten määrän. Teoriassa oli kuitenkin puutteita, joiden ansiosta lopulta ymmärrettiin, että muurahaissisarukset ovat sukua toisilleen 75-prosenttisesti eivätkä 50-prosenttisesti kuten oli luultu. Sisarusten korkean sukulaisuussuhteen vuoksi sisarten kannattaa auttaa äitiään uusien sisarusten tuottamisessa omien lapsien tuoton kustannuksella.


title: Muurahaiset

text: Muurahaiset ovat valmiita uhrautumaan pesänsä puolesta. Työläiset uskaltautuvat vaarallisille ravinnonetsintäretkille ja sotilaat saattavat räjäyttää itsensä kappaleiksi, mikäli vihollinen ahdistaa pesää. Uhrautuminen ei ole täysin vapaaehtoista, sillä kuningattaren erittämät hormonit manipuloivat muurahaisia näihin vaarallisiin suorituksiin.


title: Muurahaiset

text: Muurahaiset ovat yhdyskuntahyönteisiä, jotka viestivät lähinnä hajujen, kosketuksen ja värähtelyn avulla. Eritoten muurahaisten kemialliset (haju ja maku) aistit ovat erittäin kehittyneet, minkä johdosta niiden hajusignaaleihin perustuva kieli on yksi eläinmaailman monimuotoisimmista viestintäsysteemeistä.


title: Muurahaiset

text: Muurahaiset tuottavat useita erilaisia feromoneja ulkoeritysrauhastensa avulla. Näiden feromonien avulla ne muun muassa varoittavat pesätovereitaan uhkaavasta vaarasta, kiihottavat muita käymään hyökkäykseen tunkeilijoita vastaan, tunnistavat pesätoverinsa tai johdattavat työläiset ruuan äärelle.


title: Muurahaiset

text: Muurahaisten luontainen aggressiivisuus johtaa siihen, että eri lajien ja pesien välillä käydään usein kovia taisteluja. Nämä kamppailut voittaakseen muurahaiset ovat kehittäneet erilaisia sotastrategioita.


title: Muurahaiset

text: Myrmekologeja askarrutti kauan, miten "Pheidole dentata" -lajin muurahaiset kykenivät elämään rauhassa "Solenopsis invicta" -tulimuurahaislajin alueilla, vaikka tulimuurahaisia oli satoja kertoja enemmän – suljetuissa laboratorio-olosuhteissa "Solenopsis invicta" -tulimuurahaiset voittivat "Pheidole dentatat" vaivatta. Ratkaisu pulmaan löytyi pian; "Pheidole dentatat" olivat kehittäneet itselleen kehittyneen sotastrategian:


title: Muurahaiset

text: Strategian ensimmäinen vaihe on ehkäistä hyökkäykset. "Pheidole dentatat" tappavat kaikki tulimuurahaisten tiedustelijat, jolloin tulimuurahaiset eivät saa tietää niiden olemassaolosta. Jos tulimuurahaisten tiedustelija kuitenkin selviytyy takaisin kotipesään, tulee sota. Tällöin "Pheidole dentata" -lajin sotilaat asettuvat pesän eteen. Niillä on suuret ylikasvaneet leuat, joilla ne pilkkovat vihollisen kappaleiksi. Tulimuurahaiset aloittavat hyökkäyksen, mutta sotilaat viivyttävät niitä. Samaan aikaan "Pheidole dentata" -pesä joutuu sekasorron valtaan. Kaikki pakenevat ja jopa kuningatar pakenee samoin kuin yksittäinen työläinen. Sotilaiden kuollessa ja tulimuurahaisten vallatessa pesän se onkin tyhjä. Kuningatar työläisineen on evakuoitunut piilopaikkaansa, missä ne pysyvät jonkin aikaa. Pian tulimuurahaiset hylkäävät vallatun pesän ja palaavat kotipesäänsä. Sitten "Pheidole dentata" -muurahaiset palaavat pesäänsä ja kasvattavat uusia sotilaita.


title: Muurahaiset

text: Muurahaisten vihollisia ovat muiden muassa linnut, jotka syövät mielellään tiedusteluretkelle lähteneitä työläisiä. Muita vihollisia ovat termiitit ja muurahaisia syövät muurahaiskarhut sekä muurahaiskävyt. Ihminenkin on muurahaisten vihollinen.


title: Muurahaiset

text: Muurahaiset ovat pahimpia vihollisia toisilleen. Pesien välisissä yhteenotoissa kuolee kasoittain muurahaisia ja usein kokonaisia pesiä vallataan ja joukkoteurastetaan.


title: Muurahaiset

text: Muurahaiset ovat esimerkki emergenssistä eli siitä miten:


title: Muurahaiset

text: Muurahaisten kyky verkottua, muodostaa yksittäistä muurahaista suurempia kokonaisuuksia perustuu muun muassa kemialliseen viestintään. Yksittäinen muurahainen jättää hajujälkiä esimerkiksi palatessaan saalistamasta. Seuraamalla ja valikoimalla erivahvuisia hajujälkiä pesältä lähtevä muurahainen löytää helposti parhaille ruokalähteille kaukanakin pesästä.


title: Muurahaiset

text: Puutarhassa muurahaisista on kuitenkin hyötyä ihmiselle. Esimerkiksi kukkapenkeissä ja kasvustoissa viihtyy monenlaisia tuhohyönteisiä, joita muurahaiset pitävät loitolla. Lisäksi muurahaiset käyttävät hyväkseen pihamaan kuolleita kasveja ja muokkaavat maaperää.


title: Muurahaiset

text: Eritoten Lapissa muurahaiset hyödyttävät ihmistä. Siellä esiintyy tunturikoivutuhoja, joita aiheuttavat tunturimittarin toukat. Ne voivat syödä lehdettömiksi laajoja koivualueita. On kuitenkin alueita, joissa tunturikoivut ovat säilyttäneet lehtensä. Tutkimuksissa onkin havaittu, että näillä alueilla on myös kekomuurahaisyhdyskuntia. Syynä tähän on, että muurahaiset käyttävät koivuissa viihtyviä kirvoja lypsylehminään ja tuhoavat näin tunturimittarin toukat. Tämän johdosta puut säästyvät, vaikka luovuttaakin osan elinvoimastaan kirvojen ja sitä kautta muurahaisten ravinnoksi.


title: Muurahaiset

text: Ihminen pitää useita muurahaisia tuhoeläiminä, koska ne tuhoavat puutarhoja, levittävät sairaaloissa tauteja ja pilaavat elintarvikkeet ja puisten talojen perustukset. Suomessa tunnettuja tuholaisia ovat muiden muassa mauriainen eli sokerimuurahainen ja faaraomuurahainen.


title: Muurahaiset

text: Ulkomailla jotkin muurahaiset hävittävät viljasatoa miljoonien eurojen edestä vuosittain. Yksi esimerkki muurahaisten sitkeydestä on Brasiliasta Yhdysvaltoihin tuotu punatulimuurahainen. Yhdysvaltain hallitus on vuodesta 1957 lähtien kuluttanut yli 200 miljoonaa dollaria muurahaisia torjuviin kemikaaleihin, mutta silti yritykset hävittää nämä muurahaiset ovat aina osoittautuneet epäonnistuneiksi.


title: Muurahaiset

text: Muurahaisia ja niiden toukkia käytetään ihmisravintona eri puolilla maailmaa.


title: Muurahaiset

text: Meksikossa muurahaistoukkia, joita kutsutaan paikallisella nimellä "escamoles", tarjoillaan herkkuna monissa ravintoloissa.


title: Muurahaiset

text: Kolumbiassa muurahaisia uppopaistetaan elävältä ja syödään. Tämä perinne on tullut maan alkuperäisasukkailta Guanes-intiaaneilta.


title: Muurahaiset

text: Joissakin osissa Thaimaata muurahaisia valmistetaan ravinnoksi monella eri tavalla. Khoratissa muurahaisen munia ja lentomuurahaisia syödään snack-tyyppisenä välipalana. Muurahaisen munia, toukkia ja itse muurahaisia käytetään thaimaalaisessa salaatissa (), ja Isanista peräisin olevassa ruokalajissa nimeltä "Yum Khai Mod Daeng" (, punamuurahaissalaatti). Muurahaiset ovat maultaan kirpeitä.


title: Muurahaiset

text: Etelä-Afrikassa muurahaisia käytetään apuna viljeltäessä rooibosia, joka on muutoin vaikeasti kasvatettavissa oleva yrttiteepensas.


title: Muurahaiset

text: Hunajamuurahaista kaivetaan pesästään ja syödään sen sisältämän sokerin takia.


title: Matala

text: Matala voi tarkoittaa seuraavia:


title: Erotiikka

text: Erotiikka (< kreikk. "erōtiko's", 'rakkautta koskeva') on aistillista rakkautta ja rakkauselämää tai yleisesti seksuaalisuutta.


title: Faye Dunaway

text: Dorothy Faye Dunaway (s. Bascom, Florida) on yhdysvaltalainen Oscar-palkittu näyttelijä.


title: Faye Dunaway

text: Dunaway opiskeli Bostonin yliopistossa ja esiintyi teatterissa vuosina 1962–1967. Ensimmäinen elokuvarooli oli vuonna 1967 ilmestyneessä elokuvassa "Huomenna on uusi päivä". Samana vuonna hän sai roolin myös "Bonnie ja Clyde" -elokuvasta, josta hänet palkittiin Oscar-ehdokkuudella.


title: Faye Dunaway

text: 1970-luvulla hän esiintyi muun muassa elokuvissa "Korppikotkan kolme päivää", "Palapeli", "Pieni suuri mies", "Chinatown" ja "Kasvot kuvaruudussa", josta hän voitti Oscar-palkinnon.


title: Faye Dunaway

text: Dunaway on ollut naimisissa kaksi kertaa ja hänellä on tähti Hollywood Walk of Famella.


title: Immenkalvo

text: Immenkalvo () on rengasmainen ohuesta, venyvästä sidekudoksesta muodostuva poimu emättimen suulla. Immenkalvon tehtävä on suojata emätintä. Ennen ensimmäisiä penetraatioita immenkalvo on suhteellisen tiukka, mutta sen elastisuus lisääntyy sitä harjoitettaessa. Lisäksi kalvo saattaa vetäytyä sivuun. Jos kyllin pitkä aika on kulunut ilman venytystä, immenkalvo voi palautua entiseen muotoonsa ja menettää elastisuuttaan. Immenkalvo saattaa penetraation seurauksena hiertyä rikki ja vuotaa verta, tai siihen saattaa tulla repeämä.


title: Immenkalvo

text: Immenkalvoja on erilaisia. Immenkalvojen moninaisuutta on jopa verrattu lumihiutaleiden vaihtelevuuteen. Kuitenkin immenkalvot tavataan jakaa neljään päätyyppiin.


title: Immenkalvo

text: Monissa kulttuureissa, joissa seksuaalitietous on puutteellista, immenkalvoa luullaan väliaikaiseksi, ja sitä saatetaan pitää niin kutsutun neitsyyden merkkinä. Esimerkiksi osissa Aasiaa ja Afrikkaa, ja Arabimaissa ja vanhoillisen islamilaisen kulttuurin piirissä monet vaativat, että morsiamen on oltava neitsyt naimisiin mennessään. Neitsyys kuuluu menettää hääyönä sulhasen kanssa. Naisen neitsyyden todisteena pidetään verenvuotoa emättimestä.


title: Immenkalvo

text: Mikäli verta ei vuoda hääyönä, saattaa nainen joutua gynekologin tarkastukseen, jonka tarkoituksena on yrittää tutkia, oliko nainen ollut yhdynnässä aiemmin. Tätä on kuitenkin nykytiedon mukaan mahdotonta saada selville anatomiaa tutkimalla. Monissa kulttuureissa naisesta saa heti eron, jos hän ei ole vuotanut hääyönä verta. Naisen isä, veli tai muu sukulainen saattaa jopa tappaa naisen palauttaakseen perheen kunnian. Näitä kunniamurhia tehdään YK:n arvioiden mukaan maailmassa noin 5 000 vuodessa.


title: Immenkalvo

text: Suomessa tehdään kymmeniä immenkalvon korjauksia johtuen naisille aiheutuneesta väkivallan uhasta. Maahanmuuttajanaisia tukevan Monika-naisten kanta leikkauksiin on ehdottoman kielteinen.


title: Latvamätä

text: Latvamätä on kalsiumin puutoksesta aiheutuva kasvitauti. Latvamätä tummuttaa (mädättää) esimerkiksi kasvavan tomaatin pohjan syömäkelvottomaksi. Syynä voivat olla liian pieni kalsiumpitoisuus, liiallinen kalium- tai magnesiumpitoisuus tai korkea johtoluku. Yleinen syy latvamädän syntymiseen on kuitenkin kalsiumin saannin häiriintyminen. Liian suuri ilmankosteus tai veden puute aiheuttavat myös latvamätää. Myös juuriston ongelmat, kuten liian suuret vesimäärät tai kasvualustan kylmyys, voivat olla syynä.


title: Latvamätä

text: Myös perunarutto saattaa aiheuttaa tomaattien mustumista.


title: Kaivuono

text: Kaivuono (, ) on kunta Tromssan läänissä Pohjois-Norjassa. Kaivuonon kunta sijaitsee Yykeänvuonon itälaidalla, jossa on myös vuonosta erkaneva Kaivuono. Sen perukan Pirttivaaran kylästä on itäisintä Ruijaa lukuun ottamatta linnuntietä lyhin matka Pohjoiselta jäämereltä Suomeen, Haltille: runsas 27,5 kilometriä.


title: Kaivuono

text: Kunnan pinta-ala on 950 km². Tammikuussa 2013 tehdyn väestönlaskennan mukaan kunnassa oli 2 208 asukasta. Keskustaajama on nimeltään Junttaniemi (). Kunnan läpi kulkee E6-tie.


title: Kaivuono

text: Kaivuonon kunta rajoittuu pohjoisessa ja idässä Raisiin, kaakossa Suomen Enontekiöön, lounaassa Omasvuonon kuntaan, sekä luoteessa Yykeänvuonoon (Lyngenvuono).


title: Kaivuono

text: Junttaniemi, Kaivuono, Norssi/Notkoniemi, Olmavankka, Pirttivaara, Siennalahti, Talvisvankka


title: Kaivuono

text: Vuonon pohjassa makaa useitakin saksalaisia sota-aluksia; tämä on tehnyt paikasta suositun sukelluskohteen jo 1970-luvulta alkaen. Vesi on kirkasta ja paikalla esiintyy runsaasti sekä kampeloita että kissakaloja, minkä takia myös sukelluskalastajat suosivat paikkaa.


title: Kaivuono

text: Urheilusukeltajat kutsuvat paikkaa Tirpitziksi, koska juuri siellä oli sotavuosina saksalaisen taistelulaiva Tirpitz suojattu erikoistukikohta ja X-luokan pienoissukellusveneet tekivät uskaliaan hyökkäyksensä.


title: Kaivuono

text: Saksalaiset purkivat pääosan varusteista vetäytyessään Norjasta ja norjalainen Hǿvdingin pelastusyhtiö, joka osti Norjan valtiolta kaikki saksalaiset sotaromut vuosina 1945–1946, purki loput kiinteät rakenteet 1950-luvun alussa. Muutamia yksittäisiä kallioon upotettuja sukellusveneverkon kappaleita oli jäljellä vielä 1990-luvulla.


title: Kaivuono

text: Paikka oli väärinkäytösten vuoksi pitkään sukelluskiellossa 1990-luvulla.


title: Yykeä

text: Yykeä (vanhemmissa kirjallisissa lähteissä myös "Jyykeä", , ) on Norjan kunta Lyngenin niemimaalla, Tromssan läänissä, Pohjois-Norjassa. Sen pinta-ala on 810 km², ja sen väkiluku on tammikuussa 2013 tehdyn väestönlaskennan mukaan 3 013. Kunnan keskustaajama on Yykeänmuotka eli Muotka (). Alue on kuuluisa huikeista merinäkymistään ja linnustostaan. Yykeän kirkko on vuodelta 1731.


title: Yykeä

text: Kunta sijaitsee pääosin nimensä mukaisen niemen pohjoisosassa sekä osittain lähes niemen halki yltävän Kjosen-lahden eteläpuolella. Kuntaa ja Lyngenin niemeä ympäröi lännessä Ullsfjorden-vuono ja idässä Yykeänvuono ja sen perukka, Storfjorden.


title: Yykeä

text: Kunnan ja niemen pinnanmuotoja hallitsevat paikoin jopa yli 1 800 metrin korkeuteen yltävät vuoret, jotka on nimetty ”Lyngenin alpeiksi” (Lyngsalpene tai Lyngsfjellan). Suurella osalla huipuista korkeus jää noin 1 000 ja 1 600 metrin välille. Hallitsevia laaksoja kunnassa ovat pohjoisesta etelään luettuna Nordlenangsbotn (Kvasstinddalen), Reindalen, Veidalen, Strupskardet, Russedalen, Stortinddalen, Fastdalen, Tytebærdalen, Kvalvikdalen ja Lyngsdalen.


title: Yykeä

text:
Kunnan korkeimpiin kuuluvia huippuja:
Itarivuono (Nordlenangen), Yykeänvankka (Furuflaten), Kariniemi (Karnes), Kolsivuopio (Kvalvik), Kuotsavuopio (Rottenvik), Yykeänmuotka eli Muotka (Lyngseidet), Muotkalahti (Kjosen), Voivuono (Pollen), Vuosvankka (Furuflaten)


title: Tobey Maguire

text: Tobias ”Tobey” Vincent Maguire (s. 27. kesäkuuta 1975 Santa Monica, Kalifornia, Yhdysvallat) on yhdysvaltalainen näyttelijä. Tunnetuimmat roolityönsä hän on tehnyt elokuvissa "Pleasantville – Onnellisten kaupunki", "Oman elämänsä sankari", "Spider-Man – hämähäkkimies", "Seabiscuit – amerikkalainen legenda" ja "Brothers".


title: Tobey Maguire

text: Tobey Maguirella ja hänen vaimollaan Jennifer Meyerillä on kaksi lasta, tytär Ruby Sweetheart Maguire (s. 2006) ja poika Otis Tobias Maguire (s. 2009). Pari tapasi toisensa vuonna 2003, he avioituivat vuonna 2007 ja lokakuussa 2016 he ilmoittivat eroavansa.


title: Harmaahome

text: Harmaahome ("Botrytis cinerea", syn. "Botryotinia fuckeliana") on yleinen kasveihin tarttuva sienitauti. Laji on sama kuin viininviljelyssä käytettävä jalohome.


title: Harmaahome

text:
Harmaahome luetaan kotelosieniin, mutta siitä tunnetaan vain suvuton vaihe. Tarkemmin laji on luokiteltu levysieniin. Harmaahome säilyy kosteissa oloissa erityisinä inaktiivisina "rihmastopahkoina" samoin kuin sukulaisensa homepahkasieni ("Sclerotinia sclerotiorum").
Harmaahome on tyypillinen haavaloinen, eli se tarttuu erityisesti kasvin vioittuneisiin kohtiin. Se ilmenee aluksi valkoisina homepisteinä, jotka muuttuvat pian harmaiksi. Pinta on nukkamainen. Tartunta lähtee usein liikkeelle vahingoittuneesta kasvikudoksesta, mutta se voi saastuttaa myös tervettä solukkoa. Tauti aiheuttaa hedelmän tai marjan pehmenemisen ja lopulta mätänemisen. Harmaahome pitää kosteudesta ja varjoisasta paikasta. Erittäin suosiollista harmaahomeen leviämiselle ovat yli 10 asteen yölämpötilat.


title: Harmaahome

text: Harmaahome on yleinen varsinkin puutarhamansikalla. Esimerkiksi mansikasta on kehitetty homeenkestäviä lajikkeita. Harmaahome saastuttaa myös varsin muunalaisia kasveja, kuten rypsiä ja porkkanaa, sekä jopa puuvartisia kasveja, kuten herukoita.


title: Harmaahome

text: Marjojen ummehtunut homeenmaku ei johdu toksiineista, sillä harmaahome ei tuota niitä lainkaan. Näin ollen marjat eivät ole ihmiselle syötynä vaarallisia, joskin ne ovat pahanmakuisia.


title: Harmaahome

text: Harmaahometta torjutaan kemiallisesti hyvää viljelyhygieniaa noudattaen, ja myös biologisia torjuntamenetelmiä on kokeiltu menestyksekkäästi esimerkiksi "Gliocladium catenulatum" -sienen rihmastoa ja itiöitä hyödyntäen. Vioittuneet hedelmät olisi syytä poistaa erottelemalla, sillä harmaahome leviää nopeasti saastuneista hedelmistä terveisiin. Kemiallinen torjunta suoritetaan heti ensimmäisten oireiden ilmenemisen jälkeen. Kemiallisen torjunnan ongelmana on se, että epäspesifit rikki- tai kuparipitoiset ympäristömyrkyt ovat yleensä vaarallisia koko ympäristölle, myös ihmiselle. Biologiset kasvinsuojeluaineet ovat taudinaiheuttajassa loisivia mikrobeja. Sienten torjunta-aineista käytetään nimitystä fungisidi.


title: Kunniamurha

text: Kunniamurha on kunniaväkivallan äärimmäinen muoto, jossa yhteisö (usein suku tai perhe) murhaa jäsenensä tai hyväksyy tämän murhaamisen säilyttääkseen kunniansa. Murhan kohteeksi valikoituu yleensä henkilö, jonka katsotaan rikkoneen kunniasääntöjä, minkä taas katsotaan oikeuttavan murhatyön.


title: Kunniamurha

text: Kunniamurhat ovat tyypillisiä klaaniyhteiskunnille ja kunniakulttuureille, joissa järjestäytyneen yhteiskunnan ote ihmisistä on vähäinen.


title: Härmä (kasvitauti)

text: Härmät ovat härmäsienten aiheuttamia yleisiä ja nopeasti leviäviä kasvitauteja. Härmä tarttuu useisiin kasvilajeihin, ja sen huomaaminen on helppoa, koska itiöpesäkkeet ovat suuria ja vaaleita. Härmä kasvaa vain kasvin maanpäällisissä osissa, joissa sen pienet itiöpesäkkeet lopulta yhtyvät suuremmiksi kokonaisuuksiksi. Tartunta lähtee leviämään alalehdistä ylöspäin. Myös varret saavat osansa härmästä.


title: Härmä (kasvitauti)

text: Härmä viihtyy viileässä, varjoisassa ja huonosti tuulettuvissa kasvustoissa. Korkea ilmankosteus saa härmän itämään ja leviämään terveisiin lehtiin.


title: Härmä (kasvitauti)

text: "Erysiphe graminis" eli sieni, joka aiheuttaa härmän, selviää kylmissä olosuhteissa. Se selviää talven yli viljapelloissa. Härmän suosimia olosuhteita yritetään karsia tartuntojen vähentämiseksi. Jos viljakasvusto on liian tiheä, ilma ei pääse liikkumaan, mikä nostaa kasvuston ilmankosteutta suureksi ja lisää härmän leviämisriskiä.


title: Härmä (kasvitauti)

text: Härmää voidaan torjua kemiallisilla kasvinsuojeluaineilla.


title: Operaatio Myrsky

text: Operaatio Myrsky () oli elokuussa 1995 Kroatiassa ja Bosniassa kroaattien ja bosniakkien tekemä yhteishyökkäys serbejä vastaan.


title: Operaatio Myrsky

text: Hyökkääjät Kroatian armeija HV ja Bosnian kroaattiarmeija HVO olivat voimakkaita. Hyökkäys tuhosi Krajinan serbitasavallan ja ajoi satoja tuhansia serbejä pakoon. Serbit pelkäsivät kroaattien aloittavan väkivaltaisen etnisen puhdistuksen, koska olivat itse järjestäneet puhdistuksia Kroatiassa. Virallisesti 4. elokuuta 1995 alkanut hyökkäys kesti neljä päivää, minkä jälkeen Serbian armeija Krajinassa oli lyöty. He kokivat sotilaallisen, taloudellisen, moraalisen ja poliittisen tappion suurempaa, tehokkaampaa ja paremmin motivoitunutta Kroatian armeijaa vastaan. Kroaatit suorittivat operaationsa alle 84 tunnissa, kaksi kertaa suunniteltua nopeammin. Joidenkin kroaattikomentajien alaisena kroaatit tekivät väkivaltaa aseettomia serbejä kohtaan.


title: Operaatio Myrsky

text: Vuonna 1995 Serbian presidentti Slobodan Milošević oli luopunut Bosnian ja Kroatian serbien tukemisesta kansainvälisen yhteisön painostamana, ja osaksi sen takia että serbialueet imivät Serbian verovaroja. Milošević oli tajunnut, ettei Suur-Serbiasta tule mitään, ja halusi Bosnian serbien tekevän rauhan. Tähän Bosnian serbit eivät suostuneet. Bosnian serbiarmeijaa vaivasi nyt Serbiasta tulleen huollon loppuminen, ja se alkoi heiketä. Serbiarmeijan moraali, tehokkus ja koulutus olivat heikot, ja serbejä melko harvassa Krajinan rintamalla. Serbiarmeijaa johdettiin heikosti. Toisaalta Kroatian ja Bosnian armeijat olivat voimistuneet muutamassa vuodessa huomattavasti.


title: Operaatio Myrsky

text: Kroaattien ja muslimien tekemää suurta yhteishyökkäystä serbejä vastaan alettiin valmistella jo maaliskuun lopussa, mutta kroaattien uskottiin hyökkäävän Itä-Slavoniaan. Huhtikuussa 1995 Bosnia ja Hertsegovinan kroaatit olivat edenneet Livnosta ampumaetäisyydelle ainoasta Kniniin vievästä tiestä. 9. kesäkuuta Bosnian kroaattivaltion puolustusministeri sanoi tavoitteena olevan Bihaćin motin aukaisemisen. Kroaattiarmeija HV oli mukana Bosnian kroaattien hyökkäyksessä, vaikkei virallisesti. Heinäkuussa 1995 kroaatit etenivät operaatiossa Kesä-95. Bosnia-Hertsegovinan länsiosassa saartaen Krajinan pääkaupungin Kninin kolmelta suunnalta ja katkaisten serbeiltä tärkeän huoltotien.


title: Operaatio Myrsky

text: Krajina oli pitkälle saarrettu, kun yhteys etelään oli katkennut. Serbit valtasivat jo aikaisemmin kesällä 1995 Glamočin ja Bosansko Grahovon strategisesti tärkeät kaupungit. Kroaatteja tuki pitkin Dinaarisia alppeja Krajinan selustaan hyökännyt HVO sekä Bosnian armeijan 5. armeijakunta, joka oli Bihaćin motissa. Krajinan serbit puolestaan hyökkäsivät Bihaćin muslimimottia vastaan yrittäen halkaista sen kahteen osaan. Bihaćissa oli nälänhätä. Bosnian presidentti Alija Izetbegović sekä Kroatian Franjo Tuđman sopivat yhteistyöstä.


title: Operaatio Myrsky

text: Operaatio eteni nopeasti Kninissä ja Dalmatian vuorimaastossa 5. elokuuta. Suurin osa etenemisestä tapahtui 48 tunnissa. Seuraavana päivänä Kroatian kansalliskaartin ensimmäinen prikaati saapui Bosnian rajalle kohdaten Bihaćin saarretun alueen bosniakit. Voimakasta serbien vastarintaa esiintyi vain Glinassa Sisakista etelään. Illalla 7. elokuuta Operaatio Myrsky oli virallisesti ohi. Muutama Kroatiaan jäänyt serbidivisioona antautui seuraavina päivinä. Tulitauko alkoi 9. elokuuta. Saksa, Ranska ja Iso-Britannia tuomitsivat hyökkäyksen, samoin Yhdysvallat pienen viivyttelyn jälkeen. Yhdysvaltain presidentti Bill Clinton ilmoitti olevansa huolissaan hyökkäyksestä. Krajinan serbitasavallan johtaja sanoi hyökkäyksen alettua, että se johtaa Krajinan romahtamiseen parissa päivässä ja tietää kuolemaa monille serbeille.


title: Operaatio Myrsky

text: Kroatian joukot tulittivat myös YK:n valvontapisteitä vallaten tai tuhoten niistä 70, sillä YK oli haitannut kroaattien sotatoimia pitkän aikaa. Heidän nopea etenemisensä perustui selvään miehistö- ja materiaaliylivoimaan, sillä kroaatteja oli kaikkiaan 200 000, serbejä vain 50 000. Yleensä hyökkäyksen onnistumiseen riittää kolminkertainen ylivoima. Kroaateilla oli 350 tankkia ja 3000 tykistöasetta, serbeillä vastaavasti vain 200 ja 350. Kroaateilla oli lisäksi helikoptereita, serbeillä ei, ja serbit olivat lentokiellossa. Kroaattien hyökkäys oli hyvin suunniteltu ja koordinoitu bosniakkien kanssa.


title: Operaatio Myrsky

text: NATO uhkasi kroaatteja ilmaiskuilla, jos hyökkäykset YK:ta vastaan jatkuisivat. Se ei kuitenkaan toteuttanut uhkaustaan. Sen sijaan NATO iski serbien ilmatorjuntaohjus-tukikohtaan, kun ohjukset lukkiutuivat Naton lentokoneisiin.


title: Operaatio Myrsky

text: Lehdistössä ja internetin keskustelualueilla on pohdittu Yhdysvaltojen roolia Kroatian taustatukena. Etenkin presidentti Clintonia on arvosteltu siitä, ettei hän tuominnut tai estänyt operaatiota ajoissa. Eläkkeellä olevia Yhdysvaltalaisia upseereita toimi kroaattien neuvonantajina, mutta Yhdysvallat ei antanut julkisesti virallista sotilastukea Kroatian halitukselle.Noin 200 000–250 000 serbiä lähti Krajinasta. Monet heistä eivät ole palanneet, vaan myivät omaisuutensa ja hakivat Serbian kansalaisuutta.YK ja ETYJ ovat arvostelleet Kroatiaa siitä, että se ei ole tukenut pakolaisten paluuta riittävästi. Vuonna 2005 UNCHR arvioi noin 115 serbin palanneen.


title: Operaatio Myrsky

text: Yksittäiset kroaatit syyllistyivät serbisiviilien surmaamiseen, mutta etnisiä puhdistuksia ei esiintynyt. Kninin ja Drnisin välillä kroaatit sytyttivät 45 taloa tuleen. Eniten taloja poltettiin Vojnicin seudulla. Human Rights Wachin mukaan sotilaat surmasivat 120 siviiliä, joiden joukossa oli paljon vanhuksia. Lisäksi ainakin 110 serbisiviiliä katosi. YK:n turvallisuusneuvosto tuomitsi kroaattien suorittamat surmat heti, mikä saattoi pysäyttää siviilimurhat. Myös serbit surmasivat kymmeniä kroaattisiviilejä vetäytyessään.


title: Operaatio Myrsky

text: Monet ihmisoikeusrikoksista olivat siviilien tekemiä kostotoimia. Kroatian armeija ja poliisit toimivat asiallisesti, mutta eivät puuttuneet kroaattisiviilien serbejä vastaan tekemiin rikkomuksiin. Elokuussa 1995 kroaatit vangitsivat Krajinan asekykyiset serbimiehet viikoksi suuriin rakennuksiin ja tulittivat eräiden tietojen mukaan pakolaiskolonnaa.


title: Operaatio Myrsky

text: Kroaattien serbeihin kohdistamia rikoksia on käsitelty ICTYssä vasta 2000-luvulla. Kenraali Ante Gotovina tuomittiin huhtikuussa 2011 24 vuodeksi vankeuteen. Hänen kollegansa Mladen Markac sai 18 vuoden tuomion.. Oikeus kuitenkin vapautti seuraavana vuonna sekä Gotovinan että Markacin sillä perusteelle, ettei näiden komentamat tykistöjoukot olleet suoraan surmaamassa siviilejä. Serbia ja serbit protestoivat vapauttavaa päätöstä vastaan ja Serbian edustaja sanoi ettei Haag ole puolueeton. Kroaattien sanottiin estäneen Kninin tulitusta koskevien tykistödokumenttien joutumisen oikeuden päätösten pohjaksi. Kroatiaa ei myöskään syytety siitä, että se esti monesti serbien paluun koteihinsa sodan jälkeen.


title: Operaatio Myrsky

text: 120 000 miestä aseissa Kroatian ja Krajinan rajalla, myös Itä-Slavonian rajalla, serbeillä 50 000 miestä. Tykistötulitusta linjan molemmin puolin. Monet lentoyhtiöt peruuttivat lentonsa Kroatiaan. Kroatian sotapoliisi etsi kutsuntoja pakoilevia nuoria miehiä, ja Zagrebin kaduilla näkyi enimmäkseen vain naisia.


title: Operaatio Myrsky

text: Kello 05:00 Kroatian asevoimat käynnistivät hyökkäyksen vapauttaakseen serbien miehittämät Kroatian alueet. Nämä alueet olivat Knin, Gracac, Lapac, Korenica, Slunja, Glina, Dvor ja Petrinja. Ensimmäisissä taisteluissa kroaatit etenivät 30 kohdassa pitkin 700 km:n mittaista rintamalinjaa 5–15 km Bjelovarin, Zagrebin, Karlovacin, Gospicin ja Splitin seuduilla. Operaatio Myrsky oli alusta alkaen täydessä vauhdissa. Kroaattihyökkäykseen osallistui maa- ja ilmavoimien yksikköjä.


title: Operaatio Myrsky

text: Kroatian radiossa esiintynyt maan presidentti Franjo Tuđman pyysi serbien puolisotilaallisia joukkoja antautumaan ja serbisiviilejä jäämään asuinalueilleen Kroatian armeijan hyökkäyksestä huolimatta. Tuđman lupasi taata serbeille kaikki näille kuuluvat oikeudet. Kroatian armeijan 4. ja 7. prikaati hyökkäsivät Kniniä vastaan ja käynnistivät sen pohjoispuolella nopean hyökkäyksen. Ensimmäiset tšetnikkien linjat murtuivat 9 tunnin taistelun jälkeen. Krajinan pääkaupunki Knin oli saarrettu ja sen puolustus käytännöllisesti katsoen romahtamispisteessä. Kroaattien linjat olivat muutaman kilometrin päässä kaupungin keskustasta. Operaation ensimmäisenä päivänä Kninin valtaus oli enää tuntien kysymys. Kniniin ammuttiin raketteja ja kaksi panssariyksikköä eteni kaupunkia kohti.


title: Operaatio Myrsky

text: Samaan aikaan pohjoissektorilla Sunjan ja Jasenovacin suunnalla kroaattien hyökkäys pyrki vapauttamaan Dubican. Sisäministeriön joukot Velebit-vuorilla hyökkäsivät Gracaciin ja Likaan. Serbit kostivat hyökkäämällä siviilejä vastaan mm. seuraavissa kaupungeissa: Sisak, Sibenik, Otocac, Gospic ja Ogulin.


title: Operaatio Myrsky

text: Kello 19:00 kaksi NATO:n konetta hyökkäsi serbien ohjuksia vastaan Kninin lähellä. 20:17 serbitykistö hyökkäsi Zupanjassa. Kroaatit olivat tähän mennessä vallanneet 720 neliökilometriä maata serbeiltä. Ensimmäiset alueet olivat Sveti Rok ja Lovinac Gracacin lähellä. Sveti Rokin vapautus oli ensimmäinen merkki hyökkäyksen onnistumisesta. Strmka-Glamoc-Kupres-alueelta lähti 13000 serbipakolaista. Kroaatit valtasivat Petrinjan ja laakson, josta ammuttiin raketteja Zagrebiin. Suurvallat, Englanti, Ranska, Saksa ja Venäjä tuomitsivat Kroatian hyökkäyksen ja Yhdysvallat ei ottanut aluksi selkeää kantaa, mutta oli myöhemmin "huolissaan". Myös Suomi tuomitsi Kroatian hyökkäyksen Krajinan alueella. Krajinan serbijohto pyysi kansainvälistä yhteisöä pysäyttämään Kroatian hyökkäyksen. Krajinan serbijohtaja Milan Marticin mukaan : "jos Kroatian hyökkäystä ei pysäytetä, kymmeniätuhansia ihmisiä kuolee ja parissa päivässä Krajina on tyhjä".


title: Operaatio Myrsky

text: Kroaattien hyökkäys eteni vauhdilla. Kello 3:35 serbitykistö tulitti Osijekia, ja hieman myöhemmin ilmahälytyssireenit soivat Vinkovcissa. Viideltä serbit tulittivat ohjuksin ja tykein Sisakia. Sillä välin bosniakit ja kroaatit hyökkäsivät Bihaćin kaupunkiin. Kello 6:15 serbitykistö alkoi tulittaa Dubrovnikin rannikolla.


title: Operaatio Myrsky

text: Kello kymmenen 4. ja 7. prikaatin sotilaat hyökkäsivät voitokkaasti Kninin alueella. 7. prikaatin komentaja Ivan Korade nosti salkoon ensimmäistä kertaa Kroatian lipun Kninin linnoituksessa. Kroaatit olivat tähän mennessä vallanneet myös Gracacin, Ljubovon ja Zitnicin kaupungit. Varhaisina lauantain tunteina kroaatit valtasivat myös Dubican, mikä avasi tien hyökkäykselle kohti Kostanjicaa. Etelässä serbien asevoimat luhistuivat täysin ja pakenivat Drvaria kohti. Siviilit pakenivat serbijohtajien määräyksestä Licka Kaldrman ja Srbin suuntaan Kroatian armeijan jättämän avoimen käytävän läpi. Krajinan serbien johtaja Mile Martić oli jo paennut Srbin suuntaan.


title: Operaatio Myrsky

text: Kello 12:35 kroaattiarmeija vapautti Vrlikan ja Kijevon. Ennen iltaa valloitettiin Drnis. Kolmen aikoihin kroaattiarmeija ja Bosnian joukkojen 5:s armeijakunta kohtasivat Kroatian ja Bosnian rajalla Trzackih Rastelassa. Kroaattikenraali Marijan Mareković ja bosniakkikenraali Arif Dudaković puristivat kättä. Tämä merkitsi Bihaćin alueen saarron päättymistä. Kello 18:00 valloitettiin Benkovac. 18:45 ilmahälytyssireenit huusivat Kroatian pääkaupungissa Zagrebissa. Petrinja saarrettiin ja se oli luhistumaisillaan.


title: Operaatio Myrsky

text: Päivän päättyessä 80% hyökkäyssuunnitelmasta oli toteutettu. Knin ja sen ympäristön kaupungit Vrlika, Kijevo, Drnis, Zitnic, Benkovac, Gracac, Lovinac ja Ljubovo olivat kroaattien käsissä. Serbit tulittivat kostoksi Zupanjaa Bosniasta sekä Osijekin, Vinkovcin ja Nustarin kaupunkeja Itä-Slavoniasta. Karlovacia ja Dubrovnikia tulitettiin myös. Serbejä oli saarroksissa Kninin, Velikan ja Drnisin välillä. Kroatian pääkaupungissa ihmiset juhlivat sampanjaa juoden, itkivät ja nauroivat. Presidentti Franjo Tuđman liittyi juhlijoihin Zagrebin suurtorilla.


title: Operaatio Myrsky

text: Kello 7:12 kroaatit valtasivat serbeiltä edellisenä päivänä saartamansa Petrinjan. Kroaatit etenivät Kostajnivassa, joka myös vallattiin. Taistelujen painopiste siirtyi kohti Glinaa. Yhdeksältä serbitshetnikit aloittivat rajun raketti- ja kranaattihyökkäyksen Karlovaciin haavoittaen kahtakymmentä siviiliä. Obrovacin kaupunki vapautettiin.


title: Operaatio Myrsky

text: Kello 14:00 Krajinan alue oli jakautunut kahteen vyöhykkeeseen: pohjoiseen (Glina-Topusko-Tusilovic-Kostajnica-Dvor-Velika Kladusa) ja eteläiseen (Korenican eteläpuolella, mm. Lapac ja Ubdina). Puoli viideltä presidentti Tuđman vieraili Kninin kaupungissa monien hallituksen jäsenien ja korkeiden virkamiesten kanssa. Hän saapui helikopterilla tervehtimään Kroatian armeijan 4. ja 7. prikaatia. Ensimmäiset poliisiasemat avattiin Kninissä, Drnissä ja Kijevossa. Kroatian hallinto perustettiin vapautetuille alueille. Iltapäivällä operaatio oli armeijan mukaan lähellä päätepistettään, eikä Krajinan serbitasavaltaa enää ollut. Korenica, Slunj, Bruvno, Vrhovine, Plaski, Cetingrad ja Plitvice oli vallattu. Kroatian radion "Radio Knin" aloitti lähetyksensä.


title: Operaatio Myrsky

text: Yhdeksältä illalla Karlovaciin tehtiin ankara raketinheitinhyökkäys. Serbit jatkoivat voimakasta vastarintaa Sanacin monikulmiossa, Streskovacissa ja Turanjissa. Myöhään sunnuntaina Serbian sotilaslentokoneet, jotka nousivat Banja Lukan lentokentältä, hyökkäsivät rajusti Kutinan kemiallista tehdasta vastaan. Kello 23:00 vallattiin Glinan kaupunki. Serbien 21:s armeijakunta (antautui 8. elokuuta) oli saarrettu, samoin 15:s ja 39:s armeijakunta.


title: Operaatio Myrsky

text: Kello 11:20 Daruvarin ja Pakracin maakuntien yllä ammuttiin alas 2 serbikonetta tyyppiä SOKO J-22 Orao eli "Kotka". Kroaatit vapauttivat Turanjin ja Dvor na Unin. Puolustusministeri Gojko Susak ilmoitti lehdistötilaisuudessa operaation päättyneen. Hänen mukaansa jäljellä oli enää saarrettujen tshetnikkijoukkojen neutralointi ja antautuminen. Tähän mennessä 112 kroaattia oli kuollut ja 620 haavoittunut. Karlovacin kaupungin asukkaat tulivat ulos taloistaan juhlimaan tykistöhyökkäysten päättymistä. Serbien koneita nousi Banja Lukasta ja pommitti muutamia Kroatian kaupunkeja. 2 kuoli, 11 vammautui.


title: Operaatio Myrsky

text: Operaation loppuvaihe alkoi. Neljän aikaan iltapäivällä sisäministeriön erikoisjoukot vapauttivat Gornjin ja Donji Lapacin, ja Kroatian armeija vapautti Vojnicin.


title: Operaatio Myrsky

text: Illalla Banovinassa oleva serbien 21:s armeijakunta alkoi antautua Kordunin alueella. Eversti Bulat ilmoitti antautuvansa kenraali Petar Stipeticille. 5 000 sotilasta sekä 25 000 siviiliä antautui Topuskon alueella.


title: Naisen sukupuolielinten silpominen

text: Naisen sukupuolielinten silpominen on tapa, jossa osa naisen ulkoisista sukuelimistä leikataan pois. Silpomisesta käytetään joskus myös nimitystä naisen ympärileikkaus, mutta käsite on harhaanjohtava, koska kyse on häpykielen poistamisesta.


title: Naisen sukupuolielinten silpominen

text: Nykyisin käytäntöä esiintyy eri muodoissaan lähinnä Afrikassa, ja jonkin verran myös Lähi-idässä ja Etelä-Aasiassa. Länsimaissa naisten sukuelimien silpominen on yleisesti paheksuttua ja laissa kiellettyä. Suomessa asiasta ei ole erillistä lakia, vaan poliisi tutkii silpomista törkeänä pahoinpitelynä.


title: Naisen sukupuolielinten silpominen

text: Maailman terveysjärjestö WHO määrittelee naisen sukupuolielinten silpomiseksi "kaikki menetelmät, joihin sisältyy naisen ulkoisten sukuelinten osittain tai kokonaan poistaminen tai joissa muutoin vahingoitetaan naisen ulkoisia sukuelimiä muista kuin lääketieteellisistä syistä".


title: Naisen sukupuolielinten silpominen

text: Sukuelinten silpominen aiheuttaa peruuttamattomia muutoksia naiselle, vaikka jossakin määrin sen aiheuttamia vahinkoja voidaankin myöhemmin korjata. Silvonnan tarkoitus on kontrolloida naisen seksuaalisuutta. Naisen seksuaalista nautintoa pyritään estämään, jotta nainen ei olisi uskoton, eikä olisi yhdynnässä ennen avioliittoa. Silvonta on alun perin lähtenyt liikkeelle miesten halusta varmistua, että naiset ovat neitsyitä mennessään naimisiin, mutta myös monet naiset haluavat, että heidän tyttäriensä sukupuolielimet silvotaan.


title: Naisen sukupuolielinten silpominen

text: Joskus naisen vagina ommellaan kiinni, ja siihen jätetään vain pieni aukko. Aviomiehen on tarkoitus leikata vagina auki hääyönä. Vaginan ompelulla taataan, ettei nainen ole voinut harrastaa seksiä ennen avioliittoa. Tässä kulttuurillisessa mielessä se on ikään kuin toinen immenkalvo.


title: Naisen sukupuolielinten silpominen

text: Nigerialaisen Igbo-yhteisön keskuudessa tehdyn tutkimuksen mukaan toimenpide vähentääkin naisen seksuaalisuutta asenteen, käyttäytymisen sekä halun osalta.


title: Naisen sukupuolielinten silpominen

text: Silvontaa harjoitetaan nykyisin pääosin Afrikassa, jossa se on heimoperintönä jäänyt elämään. Sitä harjoitetaan jonkin verran myös mm. Lähi-idässä, Indonesiassa ja Malesiassa. Maissa joissa naisten silpomista harrastetaan, silvotaan usein naisia täysin uskontoon katsomatta. Esimerkiksi Koraanista ei löydy minkäänlaista suoraa kehotusta miesten tai naisten ympärileikkaukseen, mutta islamilaisessa hadith-kirjallisuudessa on monia niihin liittyviä viittauksia. Nämä kohdat ovat kuitenkin hyvin kiistanalaisia. Poikien ympärileikkauksen sen sijaan nähdään kuuluvan paljon vahvemmin islamilaiseen ja juutalaiseen kulttuuriin. Silpomista perustellaan siitä huolimatta usein uskonnolla. Etiopian juutalaisten yhteisö, falashit, harjoittivat ennen silvontaa. Kyseessä on enemmän yhteisöllinen kuin uskonnollinen ilmiö, vaikka monet silvonnan kannattajat uskovatkin islamin tai jonkun muun uskonnon edellyttävän sitä.


title: Naisen sukupuolielinten silpominen

text: 85 % tyttöjen sukupuolielinten silpomisista on tyyppiä I tai II; 15 % on tyyppiä III, joka kuitenkin on yleinen Sudanissa, Somaliassa ja Djiboutissa.


title: Naisen sukupuolielinten silpominen

text: Tyypin Ia leikkauksessa poistetaan klitoriksen huppu. Tyypin Ib leikkauksessa poistetaan klitoris osittain tai kokonaan. Tyypin IIa leikkauksessa poistetaan pienet häpyhuulet. Tyypin IIb leikkauksessa poistetaan pienet häpyhuulet ja ainakin osa klitoriksesta. Tyypin IIc leikkauksessa poistetaan pienet ja isot häpyhuulet ja ainakin osa klitoriksesta. Tyypin III ympärileikkauksessa eli infibulaatiossa poistetaan kaikki ulkoiset sukupuolielimet. Tyypillä IV viitataan muihin haitallisiin, ei-lääketieteellisistä syistä tehtyihin naisten sukupuolielinten muokkauksiin.


title: Naisen sukupuolielinten silpominen

text: Tyttöjen sukupuolielinten silpomisia tapahtuu länsimaissakin kiellosta huolimatta. Siksi vakavimpien muotojen kitkemiseksi on esitetty, että sallittaisiin lievin muoto, pisto klitoriksen huppuun ("sunna light"), koska tämä ei vahingoita seksuaalisia toimintoja. Tämäkin muoto on torjuttu yleisesti, vaikka se on huomattavasti vähemmän vahingollinen kuin poikien ei-terapeuttinen ympärileikkaus, jossa poistetaan osa peniksen erogeenisesta kudoksesta. Perusteeksi on esitetty tyttöjen oikeus fyysiseen koskemattomuuteen. Esimerkiksi WHO vastustaa kaikkia tyttöjen ympärileikkauksen muotoja.


title: Naisen sukupuolielinten silpominen

text: Naisten sukuelimien silvonta on yleisintä Afrikassa, ennen kaikkea maanosan muslimienemmistöisissä valtioissa, mutta tapaa harjoitetaan myös Lähi-idässä sekä Etelä- ja Kaakkois-Aasiassa, missä sen yleisyydestä on esitetty vaihtelevia arvioita. Silpominen on yleisintä Somaliassa, jossa 97 prosenttia naisista on silvottu. Yli tai lähes 90 prosenttia naisista on silvottu lisäksi niin ikään muslimienemmistöisissä Egyptissä, Eritreassa, Malissa, Djiboutissa, Sierra Leonessa ja Sudanissa.


title: Naisen sukupuolielinten silpominen

text: Uudempien tietojen valossa tapa saattaa olla paljon uskottua yleisempi. Aiemmin uskottiin sen keskittyneen lähinnä Afrikkaan, mutta Ruotsissa on havaittu, että 47 % Iranista, Irakista ja Kurdistanista tulleista tytöistä on leikattuja.


title: Naisen sukupuolielinten silpominen

text: Ennen silpomista on esiintynyt myös Keski-Amerikassa, ja 1800-luvulla englantia puhuvissa maissa itsetyydytyksestä tavattujen naisten klitoris saatettiin poistaa kokonaan tai osittain: jopa munasarjoja on 1800-luvulla poistettu. Osittaista poistoa on käytetty itsetyydytyksen ehkäisyyn Yhdysvalloissa vielä 1950-luvulla. Tiedossa on tapaus, jossa viisivuotiaalta tytöltä poistettiin klitoris masturboinnin lopettamiseksi vuonna 1948.


title: Naisen sukupuolielinten silpominen

text: Vaikka naisten ympärileikkausta pidetään yleensä nimenomaan afrikkalaisena heimoperinteenä ja vaikka sitä harjoittavat monissa Afrikan maissa myös ei-muslimit, tapa on pesiytynyt erityisesti islamilaiseen kulttuuriin ja se on osa islamin lainopillista perinnettä. Koraanissa käytäntöä ei mainita, mutta muutamissa haditheissa, esimerkiksi hanbalistisen fiqh-koulukunnan perustajan Ahmad ibn Hanbalin hadith-kokoelmassa, ("Ahmad Ibn Hanbal 5:75") esitetään, että ympärileikkaus olisi miehille välttämätöntä mutta naisille kunniallista. Tämä vastaa myös monia muiden sunnilaisen islamin lainopillisten koulukuntien edustajien näkemyksiä, ja jotkut oppineet pitävät käytäntöä pakollisena. Sunnalaisen islamin arvostetuin uskonnollinen korkeakoulu eli Al-Azharin yliopisto on julkaissut historiansa aikana sekä useita naisten ympärileikkausta puoltavia fatwoja että sitä vastustavia. Naisten ympärileikkausta on esitetty puoltavan myös yleisesti autenttisiksi katsoituissa ("Kutub al-Sittah") "hadith"-kokoelmissa "Sunan Abu Dawood" (41:5251), "Sahih Muslim" (3:684) ja "Al-Muwatta" (2:19:71).Monissa maissa, missä myös ei-muslimit tapaa harjoittavat, se on huomattavasti yleisempi muslimien keskuudessa, vaikka toisaalta joidenkin tutkimusten mukaan Keniassa (missä tapa ei ole erityisen yleinen) se näyttäisi olleen yleisintä katolilaisten ja protestanttien keskuudessa.


title: Naisen sukupuolielinten silpominen

text: 1900-luvulla Euroopassa klitoriksen poistamista pidettiin lääketieteellisenä hoitokeinona moniin sairauksiin tai ongelmiin. Sen katsottiin tehoavan esimerkiksi seuraaviin vaivoihin tai ilmiöihin:Silpomiset tehdään usein likaisin välinein, esimerkiksi partaveitsellä tai lasinsirpaleella, jolloin leikkausalueen tulehdukset ovat yleisiä. Myös tarttuvat taudit, kuten HIV ovat mahdollisia. Lopun ikää kestäviä seuraamuksia voivat olla kivuliaat kuukautiset, seksuaalisen elämän vaikeudet sekä ongelmat synnytyksessä. Silpomisen jälkeinen häpyhuulten yhteenompelu saattaa aiheuttaa naiselle virtsaamisvaivoja ja kuukautisveren poistumisongelmia sekä vakavia tulehduksia. Vaginan pesu on lähes mahdotonta. Yhdyntä voi olla kivulias.


title: Naisen sukupuolielinten silpominen

text: Naisten sukupuolielimien silpominen on länsimaissa yleisesti paheksuttua ja laissa kiellettyä. Suomessa silpominen tulkitaan törkeäksi pahoinpitelyksi. Myös Euroopassa on kymmeniätuhansia afrikkalaisperäisiä naisia, jotka on silvottu. Euroopassa silvonta on kiellettyä, mutta sitä tehdään silti jonkin verran. Esimerkiksi Saksassa arvioidaan noin 6 000 maahanmuuttajatytön olevan vaarassa joutua silvonnan uhriksi. "Voima"-lehden haastatteleman somalialaissyntyisen tytön ja Tyttöjen Talo -projektivetäjän mukaan myös Suomesta viedään tyttölapsia ulkomaille silvottavaksi.


title: Naisen sukupuolielinten silpominen

text: "Hymy"-lehti teki numerossa 3/1976 ensimmäisenä Suomessa jutun Tansaniassa tapahtuvasta tyttöjen ympärileikkaukseksi kutsutusta toimenpiteestä. Jutun avustajina olivat helluntailähetyssaarnaaja Åke Söderlund ja myöhemmin europarlamentaarikkona ja tietovisamiehenä tunnettu Jyrki Otila. Eräät uskonnolliset lähetystyön piirissä toimivat tahot tekivät jutusta kantelun Julkisen sanan neuvostoon, ja toimittajat kutsuttiin henkilökohtaisesti kuultaviksi. Päätös oli langettava.


title: Naisen sukupuolielinten silpominen

text: Silpomisen tuloksia voidaan jossakin määrin korjata plastiikkakirurgisin toimenpitein, joiden laajuus päätetään aina tapauskohtaisesti. Joskus toimenpiteeksi riittää pelkkä avaaminen, joka voidaan tehdä paikallispuudutuksessa; radikaaleissa tapauksissa saatetaan tarvita ihonsiirtoa, jolla ulkoisia sukuelimiä rekonstruoidaan. Ruotsissa korjausleikkauksia suorittaa Karoliininen instituutti ja Suomessa Töölön sairaalan plastiikkakirurgian klinikka. Julkisen sairaanhoidon piirissä korjataan ainoastaan toiminnallisia vaurioita; yksityislääkäreiden tekemistä esteettisistä operaatiosta ei ole täsmällistä tietoa.


title: Mia Farrow

text: Maria de Lourdes Villiers Farrow eli Mia Farrow (s. 9. helmikuuta 1945 Los Angeles, Kalifornia) on yhdysvaltalainen näyttelijä. Hänen vanhempansa ovat ohjaaja John Farrow ja näyttelijä Maureen O’Sullivan. Hän on kolmas Farrowin ja O’Sullivanin seitsemästä lapsesta. Farrow sairasti yhdeksänvuotiaana polion ja joutui vuodeksi hengityslaitteeseen, mutta toipui.


title: Mia Farrow

text: Mia Farrow tuli suuren yleisön tietoisuuteen yhden aikansa suosituimman televisiosarjan, "Peyton Placen", Allison Mackenzien roolissa vuosina 1964–1966.


title: Mia Farrow

text: Hänen tunnetuin elokuva-osansa on päärooli Roman Polańskin ohjaamassa "Rosemaryn painajaisessa" (1968).


title: Mia Farrow

text:
Farrow oli naimisissa Frank Sinatran kanssa kaksi vuotta 1966–1968. Tämän jälkeen hän avioitui André Previnin kanssa vuonna 1970. Ennen avioeroaan 1979 he ehtivät saada kolme yhteistä lasta ja kolme adoptiolasta. Vuonna 1987 Farrow sai lapsen Woody Allenin kanssa, jonka kanssa hän myös adoptoi kaksi lasta. Heidän eronsa jälkeen Farrow syytti televisiohaastattelussa Allenia adoptiolapsensa hyväksikäytöstä. Vuoteen 1994 mennessä Farrow’lla on 14 lasta, joista yhdeksän on adoptoitu.
Previnin ja Farrow’n Vietnamista vuonna 1973 adoptoima tytär Lark Previn kuoli 35-vuotiaana pitkään kestäneeseen sairauteen New Yorkissa 25. joulukuuta 2008. Lark Previnillä oli tuolloin 12- ja 13-vuotiaat tyttäret. Yksi Farrown adoptiolapsista, Thaddeus Farrow teki itsemurhan syyskuussa 2016.


title: Mia Farrow

text: Mia Farrow toimii aktiivisesti Unicefin toiminnassa ja Rotary-liikkeessä polion hävittämisen ja rokotuskampanjoiden puolesta.


title: Nukleiinihappo

text: Nukleiinihappoja ovat DNA (deoksiribonukleiinihappo) ja RNA (ribonukleiinihappo).


title: Nukleiinihappo

text: Nukleiinihapon rakenneyksikkö on nukleotidi. Nukleotidit koostuvat fosfaatti-, sokeri- ja emäsosasta. DNA:n sokeriosa on deoksiriboosi, johon 2. hiileen on liittyneenä vety, kun taas RNA:n sokeri on riboosi ja siinä on kakkoshiileen liittyneenä OH-ryhmä. Perusemäksiä on viittä erilaista: adeniini, tymiini, guaniini, sytosiini ja urasiili. Urasiili esiintyy tymiinin tilalla RNA:ssa.


title: Nukleiinihappo

text: Nukleotidit liittyvät nukleiinihapporihmaksi fosfaattiosan kiinnittyessä fosfodiesterisidoksen välityksellä sokeriosan 5'-hiileen. Nukleiinihapot kasvavat vain sokeriosan päädystä, joten nukleiinihapoilla on suunta. Merkinnät 3' ja 5' ilmaisevat nukleiinihapon suuntaa. 5'-pää on ketjun fosfaattiin päättyvä puoli, kun taas 3'-pää loppuu sokeriin.


title: Nukleiinihappo

text: DNA esiintyy yleensä kahden nukleiinihapporihman muodostamana kaksoiskierteenä, kun taas RNA esiintyy yleensä yksöisrihmana. Erilaiset tekijät stabiloivat DNA kaksoiskierteen rakennetta. Ensinnäkin emästen niukkaliukoisuus ajaa niitä molekyylin sisään ja fosfaattiryhmien hydrofiilisyys vetää ne molekyylin ulkopuolelle (veden vaikutus). Lisäksi vetysidokset emästen välillä aiheuttavat spesifisen pariutumisen siten, että adeniini (puriiniemäs) liittyy kahdella vetysidoksella kiinni tymiiniin (pyrimidiiniemäs), RNAssa urasiiliin, ja guaniini (puriiniemäs) kolmella vetysidoksella sytosiiniin (pyrimidiiniemäs).


title: Nukleiinihappo

text: Avaruushallinto NASA:n mukaan Kaliforniasta kerrotaan löydetyn mikrobeja, joiden nukleotideissa ei ole fosforia vaan sen sijasta arseenia.


title: Nukleiinihappo

text: Nukleiinihapot toimivat eliöissä perinnöllisen informaation säilytysmolekyyleinä. Eliö valmistaa tarvitsemansa proteiinit nukleiinihappojen emäsjärjestyksen pohjalta.


title: Operaatio Salama

text: Operaatio Salama () oli kroaattisotilaiden ja poliisin yllätyshyökkäys Itä-Kroatiassa aluetta miehittäneitä serbejä vastaan Kroatian sodan aikana 1. toukokuuta 1995. Tässä hyökkäyksessä kroaatit valtasivat takaisin serbien miehittämän Kroatiaan kuuluvan Länsi-Slavonian osan. Alue oli YK:n suoja-alue.


title: Operaatio Salama

text: Operaatio Salama kesti 31 tuntia. Se alkoi 1. toukokuuta kello 5:30 ja päättyi seuraavana päivänä iltapäivällä. Siihen osallistui noin 7200 kroaattia, joista 42 kuoli ja 162 haavoittui.


title: Operaatio Salama

text: Hyökkäyksen kohde oli Pakracin-Okucanin alue, jolla asui ennen iskua noin 13 000 serbiä. Se muodosti YK:n läntisen suoja-alueen, jota UNPROFOR-joukkojen piti suojella. Joukot eivät kuitenkaan puuttuneet toukokuun 1. päivän tapahtumiin.


title: Operaatio Salama

text: Kroaateille operaatio merkitsi Länsi-Slavonian vapauttamista. Alue oli merkittävä muun muassa moottoritien ja rautatien takia. Kroaatteja vastassa oli 5 500 serbikapinallista ja Serbian sotilasjoukko. Serbejä kaatui noin 350 ja haavoittui 1 000–1 200. Kesäkuun alkuun mennessä noin 12 000 serbiä oli paennut alueelta.


title: Operaatio Salama

text: Serbikomentaja Milan Martić tulitti tykistöllä kostoksi Zagrebia, Sisakia ja Karlovacia operaatiota seuranneina päivinä.


title: Operaatio Salama

text: Eräät YK:n virkailijat syyttivät heti tapahtumien jälkeen kroaatteja ihmisoikeusrikkomuksista. Seuraavalla viikolla paikalla käynyt Human Rights Watch -järjestö ilmoitti rikkomuksia olleen, mutta ne eivät olleet laajamittaisia ja ne vaatisivat lisätutkimuksia.


title: Judge Dredd

text: Judge Dredd (oik. Joseph Dredd) on fiktiivinen sarjakuvahahmo, joka on esiintynyt brittiläisessä "2000 AD" -lehdessä vuodesta 1977. Dredd toimii tuomarina eli eräänlaisena poliisina, oikeusistuimena ja teloittajana tulevaisuuden suurkaupungissa Mega City Ykkösessä. Hahmon loivat käsikirjoittaja John Wagner ja piirtäjä Carlos Ezquerra, ja nimen keksi editoija Pat Mills.


title: Judge Dredd

text: Suomessa Judge Dreddin seikkailuja nähtiin ensimmäisen kerran sarjakuvana 1980-luvun puolivälissä, kun kustantaja Lehtimiehet toimitti sarjakuvalehteä "Judge Dredd, oikeuden mies" vuosina 1984–1985. Kustannus Oy Jalava julkaisi Judge Dreddiä samannimisessä sarjakuvassa vuosina 1991–1992, ja vuosien 1989-2000 yhtiö toimitti markkinoille myös 30 hahmoa käsittelevää sarjakuva-albumia.


title: Judge Dredd

text: Sarjakuvien ohella hahmo on poikinut myös muita oheistuotteita, toimintafiguureista roolipeleihin. Vuonna 1995 ensi-iltansa sai myös ristiriitaisesti vastaanotettu elokuva "Judge Dredd – tuomari", jossa pääosaa näytteli Sylvester Stallone. Seuraava elokuvafilmatisointi "Dredd" sai ensi-iltansa 21. syyskuuta 2012, mutta sen tapahtumat eivät liittyneet millään tapaa vuoden 1995 elokuvaan. Elokuvan pääosassa nähtiin Karl Urban. Myös jatko-osasta on huhuttu, vaikka 45 miljoonan dollarin budjetin elokuva tuotti vain 35 miljoonaa.


title: Judge Dredd

text: Mega City Ykkösessä toimivista tuomareista Joseph Dredd on paitsi tunnetuin myös kovaotteisin. Muista tuomareista Dredd eroaa siinä, että hän teloittaa rikolliset yleensä välittömästi. Dreddin kasvoja, lukuun ottamatta suuta ja leukaa, peittää kypärä. Aseenaan hän käyttää Lawgiver-pistoolia ja kulkuneuvonaan panssaroitua Lawmaster-moottoripyörää, joka on varustettu myös konepistooleilla ja voimakkaalla lasertykillä. Lisäksi pyörässä on automaattiohjaus ja se ottaa vastaan puhekäskyjä tuomareilta.


title: Judge Dredd

text: Sarjakuvissa Dredd ei koskaan ole riisunut kypäräänsä eikä hänen kasvojaan ole näytetty. Siitä, ettei Dredd tulisi koskaan riisumaan kypäräänsä, on sarjakuvissa muodostunut jo eräänlainen perinne, jota sarjojen piirtäjät noudattavat. Kun Sylvester Stallonen esittämä Judge Dredd riisui kypäränsä vuonna 1995 elokuvassa "Judge Dredd – tuomari", pidettiin tätä kohtausta hieman loukkaavana alkuperäistä sarjakuvaa kohtaan. Toisinaan sarjakuvissa on kuitenkin näytetty takaumia Dreddin lapsuudesta, jolloin hänen kasvonsa on näytetty. Eräässä tarinassa Dredd joutui riisumaan kypäränsä pakon edessä, mutta hänen kasvojaan ei näytetty lukijoille.


title: Judge Dredd

text: Alkuperäisen, hylätyn idean mukaan Dredd olisi ollut tummaihoinen. Piirtäjä Carolos Ezquerra piirsi alkuperäiselle Dreddille suuret huulet ensimmäisissä sarjakuvajulkaisuissa ”jättääkseen tämän rotutaustan ja alkuperän arvoitukseksi”. Joillekin piirtäjille ideasta ei kerrottu, ja esimerkiksi Mike McMahon vietti neljä kuukautta piirtäen Dreddistä tummaihoista, kun taas Brian Rolland ja Ron Smith piirsivät hahmosta vaaleaihoista. Tuolloin sarja ilmestyi vielä mustavalkoisena strippisarjakuvana eikä hahmoa voitu piirtää julkaisuihin tummaihoiseksi vaan ideasta jouduttiin luopumaan.


title: Judge Dredd

text: Toisin kuin monet muut hahmot, Judge Dreddin sarjakuvat etenevät reaaliajassa ja hahmo vanhenee, toisin kuin esimerkiksi Hämähäkkimies, joka on ollut yliopisto-opiskelija viimeiset 25 vuotta. Tällä hetkellä Dredd on yli seitsemänkymmentävuotias ja hän on palvellut tuomarijärjestössä viisikymmentä vuotta. Ikääntyvälle Dreddille diagnosoitiin myös pohjukkainsuolen syöpä sarjakuvajulkaisussa, joka sijoittui vuoteen 2130.


title: Operaatio Medakin motti

text: Operaatio Medakin tasku (, ) oli Kroatian armeijan hyökkäys Kroatian sodassa 9.–17. syyskuuta 1993 Likan alueella sijaitsevan Medakin kylän (lähellä Gospicia) ympärillä olevan pienen alueen valtaamiseksi serbeiltä. Valtauksen onnistumisen jälkeen YK:n rauhanturvaajat määräsivät kroatialaiset perääntymään alkuperäisiin asemiin. Perääntymisen aikana kroatialaiset tulittivat YK:n joukkoja ja tuhosivat serbien asuttamia kyliä.


title: Operaatio Medakin motti

text: Vallattu alue oli viisi kilometriä pitkä, kuusi kilometriä leveä, ja sillä asui ennen valtausta noin 400 serbisiviiliä. Kroatialaiset Mirko Noracin johtamat joukot valtasivat sen noin kahdessa paivässä. Jugoslavia-tuomioistuimessa 2004 luetun syytekirjelmän mukaan operaation seurauksena alueen kylät tuhottiin asumiskelvottomiksi, ja serbiväestö menetti kotinsa ja elinmahdollisuudet alueella.


title: Operaatio Medakin motti

text: 16. syyskuuta kanadalaiset rauhanturvaajat pakottivat kroaatit palaamaan alkuperäisiin asemiin. Sitä edeltävinä päivinä YK joukot olivat kokeneet tykistön tulitusta ja kroatialaisten iskuja rynnäkkö- ja konekivääreillä. Kroatian armeijan tappiot olivat 27 kuollutta, YK:lla ei ollut tappioita.


title: Operaatio Medakin motti

text: Kroaatit suostuivat YK:n vaatimuksiin vetäytymisestä. He viivyttelivät vetäytyessään, ja päästessään alueelle kanadalaiset huomasivat, että kroaatit olivat pyrkineet hävittämään jäljet etnisestä puhdistuksesta ja tuhoamaan kaiken serbiastuksen alueelta.


title: Operaatio Medakin motti

text: Kanadassa tapahtumista kuultiin vasta vuosia myöhemmin. Alueella oli vähän kanadalaisia journalisteja, ja viranomaiset tiedottivat tapahtumista vain erikseen kysyttäessä.


title: Operaatio Medakin motti

text: Jugoslavia-tuomioistuimessa vuonna 2004 Kroaattien operaatiokomentajaa Mirko Noraćia ja alempia komentajia Tihomir Oreškovićia ja Stjepan Grandićia syytettiin Gospicin alueen rikoksista, joihin kuuluivat kidutukset, tapot, ryöstöt ja asuntojen tuhoaminnen. Kaikki kolme on tuomittu vankilaan.


title: Operaatio Medakin motti

text: Vuonna 2012 kuulusteltiin useita muitakin sotilaita mutta heidät vapautettiin.


title: Ensimmäinen buurisota

text: Ensimmäinen buurisota tai Transvaalin sota oli ensimmäinen yhteenotto brittien ja Transvaalin buurien välillä. Yhteenoton syntyä joudutti Sir Theophilus Shepstone, joka liitti Transvaalin (Etelä-Afrikan tasavalta) brittien omistukseen 1877. Britit lujittivat valtaansa englantilaisten ja zulujen sodan jälkeen suurimmassa osassa Etelä-Afrikan siirtomaa-alueita vuonna 1879. Buurit protestoivat pakkoliittämistä nousemalla kapinaan joulukuussa 1880.


title: Ensimmäinen buurisota

text: Ensimmäinen buurisota alkoi 16. joulukuuta 1880 Transvaalin buurien ampuessa laukauksia Potchefstroomin kylässä pian sen jälkeen, kun Transvaal oli julistanut itsenäisyytensä Isosta-Britanniasta. Tätä seurasi Bronkhorstspruitin taistelu 20. joulukuuta 1880. Buurit väijyttivät brittien saattueen ja tuhosivat sen. Brittien varuskunnat Transvaalissa joutuivat piiritetyiksi 22. joulukuuta 1880 ja piiritys kesti 6. tammikuuta 1881 asti.


title: Ensimmäinen buurisota

text: Buurit pukeutuivat arkivaatteisiinsa, jotka olivat useimmiten väriltään khakia tai maanvärisiä, kun taas britit käyttivät yhä kuuluisaa kirkkaanpunaista univormuaan. Afrikan luonnossa brittisotilaat erottuivat kauaksi, mikä helpotti jo valmiiksi taitavina tarkka-ampujina tunnettujen buurien taistelutoimintaa.


title: Ensimmäinen buurisota

text: Brittiläisen varuskunnan piiritys johti Laing’s Nekin taisteluun 28. tammikuuta 1881. Kenraalimajuri Sir George Pomeroy Colleyn johtamat brittijoukot yrittivät murtaa buurien asemat Drakensbergin vuoristossa vapautuakseen piirityksestä. Piet Joubertin komentamat buurit kuitenkin torjuivat kaikki jalka- ja ratsuväen hyökkäykset.


title: Ensimmäinen buurisota

text: Schuinshoogten taistelussa 8. helmikuuta 1881 brittiläiset joukot hädin tuskin pelastuivat tuholta. Suurin nöyryytys briteille kuitenkin tapahtui 27. helmikuuta 1881 Majuba Hillin taistelussa, kun buurijoukot valtasivat rynnäköllä kukkulan, jolta brittiläiset joukot ajettiin pois kovin tappioin. Colley kaatui tässä taistelussa.


title: Ensimmäinen buurisota

text: Imperialistisista sodista eroon pyrkinyt William Gladstonen johtama brittihallitus katsoi sodan hävityksi ja allekirjoitti aselevon 6. maaliskuuta. Lopullinen rauhansopimus allekirjoitettiin 23. maaliskuuta 1881. Transvaalin buureille myönnettiin itsehallinto, jonka mukaan Britannia huolehti sen ulkopolitiikasta.


title: Toinen buurisota

text: Toinen buurisota käytiin vuosina 1899–1902. Siinä vastakkain olivat Brittiläinen imperiumi ja toisella puolella buurien perustamat Oranjen vapaavaltio ja Transvaal. Buurit hävisivät sodan, jolloin heidän valtionsa menettivät itsenäisyytensä ja ne liitettiin Brittiläiseen imperiumiin.


title: Toinen buurisota

text: Vuonna 1887 kullankaivajat löysivät maailman suurimman kultaesiintymän Witwatersrandista ("Randi") harjanteelta, joka leviää Pretorian eteläpuolella vajaat sata kilometriä itään ja 50 kilometriä länteen. Löydön tuomasta hyödystä huolimatta Transvaalin presidentti Paul Kruger lausui kaukonäköisesti: "Riemuitsemisen sijaan teidän olisi parempi vuodattaa kyyneleitä, sillä tämän kullan takia maamme kylpee vielä veressä".


title: Toinen buurisota

text: Kullan löytämisen jälkeen tuhannet brittiläiset siirtolaiset alkoivat vyöryä rajan yli Kapmaasta. Johannesburgin kaupunki syntyi hökkelikylästä lähes yhdessä yössä, kun "uitlanderit" (ulkomaalaiset) leiriytyivät kaivosten lähelle. Pian uitlandereita oli Randilla enemmät kuin buureja, mutta he pysyivät kuitenkin koko Transvaalissa vähemmistönä. Afrikaanit hermostuivat ja närkästyivät uitlanderien läsnäolosta ja kielsivät heiltä äänestysoikeuden. Kultakaivosteollisuutta verotettiin raskaasti, mihin vastauksena uitlanderit ja brittiläiset kaivosten omistajat yrittivät kaataa buurihallituksen. Vuonna 1895 Cecil Rhodes sponsoroi epäonnistuneen vallankaappauksen, johon liittyi aseellinen isku, Jamesonin hyökkäys.


title: Toinen buurisota

text: Epäonnistunut yritys saada paremmat oikeudet briteille toimi tekosyynä armeijoiden kasvattamiselle Kapmaassa, sillä useat tärkeistä brittiläisistä siirtomaaherroista tukivat buurivaltioiden liittämistä Ison-Britannian valtakuntaan. Heihin kuului muun muassa Kapmaan kuvernööri Sir Alfred Milner, Ison-Britannian siirtomaasihteeri Joseph Chamberlain ja kaivosyhtymien omistajat kuten Alfred Bait, Barney Barnato ja Lionel Phillips. Varmoina siitä, että buurit häviäisivät, he yrittivät hätiköidä sotaa.


title: Toinen buurisota

text: Oranjen vapaavaltion presidentti Marthinus Steyn kutsui Milnerin ja Krugerin neuvotteluihin Bloemfonteiniin. Neuvottelut alkoivat 30. toukokuuta 1899, mutta katkesivat pian. Syyskuussa 1899 siirtomaaministeri Joseph Chamberlain lähetti uhkavaatimuksen, jossa hän vaati täyttä tasavertaisuutta Ison-Britannian kansalaisille Transvaalissa.


title: Toinen buurisota

text: Kruger, joka oli varma, että sota syttyisi, lähetti samanaikaisesti oman uhkavaatimuksensa, jossa hän antoi briteille 46 tuntia aikaa siirtää joukot pois Transvaalin rajalta, tai Transvaal liittoutuneena Oranjen vapaavaltion kanssa aloittaisi sodan.


title: Toinen buurisota

text: Sota julistettiin 12. lokakuuta 1899 ja buurit iskivät ensin valtaamalla alueita Kapmaasta ja Natalista lokakuun 1899 ja tammikuun 1900 välillä. Tätä seurasi buurien joitakin varhaisia voittoja kenraali Redvers Bulleria vastaan. Buurit onnistuivat myös piirittämään Ladysmithin, Mafekingin (jonka joukkoja komensi Robert Baden-Powell) ja Kimberleyn kaupungit.


title: Toinen buurisota

text: Ruoan vähennyttyä riittämättömäksi alkoi piiritys verottaa Ladysmithiä, Mafekingiä ja Kimberleytä puolustavia brittisotilaita sekä siviileitä. Mafekingissä Sol Plaatje kirjoitti ”Näin ensimmäistä kertaa hevosen lihaa käytettävän ihmisten ruokana”. Piirityksessä olleita kaupunkeja pommitettiin jatkuvasti tykistöllä ja tämän takia kadut olivat erittäin vaarallisia paikkoja liikkua. Kimberleyn piirityksen lopussa odotettiin buurien kiihdyttävän keskityksiään, joten ihmisiä kehotettiin menemään kaivoksiin piiloon. Kaupungin väestö panikoi ja ihmisiä virtasi kaivoksiin 12 tunnin ajan. Vaikka keskitystä ei koskaan tullutkaan, ei se auttanut alentamaan siviiliväestön ahdinkoa.


title: Toinen buurisota

text: Joulukuun puoliväli osoittautui vaikeaksi brittiarmeijalle. Mustana viikkona (10.-15. joulukuuta 1899) tunnettuna aikana britit kärsivät sarjan tuhoisia tappioita. Stormbergin taistelussa 10. joulukuuta kenraali Sir William Gatacre komensi 3 000:a miestä, joiden tehtävänä oli lyödä buurien hävitysretket Kapmaasta, ja yritti vallata takaisin rautatiesolmun noin 80 km etelään Oranje-joesta. Gatacre valitsi hyökkäävänsä buurien asemiin yli jyrkän kiviseinämän. Hyökkäyksessä kaatui tai haavoittui 135 sotilasta, lisäksi Gatacre menetti kaksi tykkiä ja noin 600 miestä antautuneina. Magersfonteinin taistelussa 11. joulukuuta 14 000 brittisotilasta Paul Sanford Methuenin alaisuudessa yritti taistella tiensä buurien linjojen läpi vapauttaakseen Kimberleyn piirityksestä. Buurien komentajat Koos de la Rey ja Piet Cronjé kaivoivat taisteluhautansa ennakkoluulottoman suunnitelman mukaan antaakseen kiväärimiehilleen suuremman kantomatkan. Heidän suunnitelmansa toimi. Britit lyötiin kiistattomasti ja he kärsivät 120 miehen tappiot kuolleina ja 690 haavoittuneina, mikä esti brittejä vapauttamasta Kimberleytä ja Mafekingiä. Koko viikon aallonpohja oli Colenson taistelu 15. joulukuuta, jossa Redvers Bullerin komentamat 21 000 brittisotilasta yrittivät ylittää Tugela-joen vapauttaakseen Ladysmithin, jossa 8 000 Louis Bothan komentamaa buuria oli odottamassa heitä. Tykkitulen ja tarkan kivääritulen yhdistelmän ansiosta buurit onnistuivat lyömään kaikki brittien yritykset ylittää joki. Britit kärsivät 1 127 miehen tappiot ja vetäytyessään joutuivat hylkäämään 10 tykkiä, jotka buurit myöhemmin valtasivat. Buurit kärsivät alle 40 miehen tappiot.


title: Toinen buurisota

text: Britit kärsivät lisää tappioita yrityksissään vallata Ladysmith Spionkopin taistelussa 19. 19.-24. tammikuuta 1900. Redvers Buller yritti uudelleen ylittää Tugela-joen Colensosta länteen, mutta Louis Botha löi hänen joukkonsa jälleen. Taistelun jälkeen britit olivat kärsineet noin 1 000 kaatuneen tappiot, buurien kärsiessä noin 300 kaatuneen tappiot. Buller yritti vielä kerran 5. helmikuuta Val Krantzissa, mutta kärsi jälleen tappion.


title: Toinen buurisota

text: Vasta 14. helmikuuta vahvistusten saapuessa lordi Frederick Robertsin alaisuudessa olleet britit pystyivät käynnistämään vastahyökkäyksen varuskuntien vapauttamiseksi. Kenraali John Frenchin johtama ratsuväkidivisioona vapautti Kimberlyn 15. helmikuuta. Paardebergin taistelussa 18.-27. helmikuuta Roberts lopulta löi buurit ja onnistui pakottamaan kenraali Cronjén antautumaan 4 000 miehensä kanssa. Tämä heikensi buurien voimia huomattavasti ja mahdollisti Ladysmithin vapautuksen seuraavana päivänä. 18. toukokuuta tapahtunut Mafekingin vapautus synnytti lähes mellakkamaista juhlintaa Englannissa. Tämän jälkeen britit työntyivät kahteen valtioon ja valtasivat Oranjen vapaavaltion pääkaupungin Bloemfontein 13. maaliskuuta ja Transvaalin pääkaupungin Pretorian 5. kesäkuuta.


title: Toinen buurisota

text: Brittiläiset tarkkailijat uskoivat sodan olevan jo ohitse, kun kaksi pääkaupunkia oli vallattu. Kuitenkin buurit tapasivat uudessa pääkaupungissa, Kroonstadissa ja suunnittelivat aloittavansa sissisodan brittien huolto- ja yhteyslinjoja vastaan. Ensimmäinen tämän uuden sodankäynnin taistelu käytiin Sanna's Postilla 31. maaliskuuta, kun Christiaan de Wetin komentamat 1 500 buuria hyökkäsivät Bloemfonteinin vesilaitokseen noin 37 kilometriä kaupungista itään ja väijyttivät raskaasti vartioidun brittisaattueen. Tuloksena 155 brittisotilasta kaatui, 7 tykkiä, 117 vankkuria kaapattiin ja 428 brittisotilasta jäi vangiksi. Yksi viimeisimmistä virallisista taisteluista tapahtui Diamond Hillillä 11.-12. kesäkuuta, lordi Robertsin yrittäessä työntää viimeisetkin jäänteet buurien kenttäarmeijasta iskuetäisyyden toiselle puolelle Pretoriasta. Vaikka Roberts onnistui lyömään buurit pois mäeltä, Louis Botha ei kuitenkaan nähnyt tätä tappiona, sillä hän aiheutti briteille 162 miehen tappiot kärsien itse vain 50 miehen tappiot. Tämä taistelu lopetti viralliset sotilasoperaatiot maassa ja aloitti uudenlaisen sodankäynnin.


title: Toinen buurisota

text: Vaikka buurit lyötiin taistelukentällä, he kieltäytyivät myöntämästä tappiota ja monet heistä pakenivatkin metsiin ja käynnistivät pitkällisen sissisodan, joka muuttui brutaalimmaksi loppuaan kohden. Buurisissit alkoivat iskeä rautateitä ja lennätinlinjoja vastaan eri puolilla Transvaalia, Oranjen vapaavaltiota ja jopa Kapmaan sisällä. Heidän uudet taktiikkansa muuttivat sodan taktiikkaa ja tekivät perinteiset suuret brittimuodostelmat tehottomiksi.


title: Toinen buurisota

text: Brittiläisten uusi komentaja, lordi Kitchener, vastasi haasteeseen rakentamalla piikkilangalla ympäröityjä paaluvarustuksia, pieniä kivestä rakennettuja rakennuksia, joilla hän pyrki rajoittamaan sissien liikkumisen pienelle alueelle jossa heidät pystyttäisiin helposti tuhoamaan. Yleensä paaluvarustuksien välimatka oli noin 900 metriä. Paaluvarustuksien välissä usein kulki rautalankaa, johon oli kiedottu peltitölkkejä tai valoraketteja – joskus jopa ladattuja kivääreitä linjan suuntaisesti – ilmoittamaan liikkeistä linjan yli ja estämään sitä. Tammikuun 1901 ja sodan lopun välillä noin 8 000 paaluvarustusta oli rakennettu lähes 6 000 kilometrin matkalle. Jokaista paaluvarustusta miehitti aliupseeri sekä noin kuusi muuta miestä. Luutnantti oli vastuussa kolmesta tai neljästä varustuksesta. Lopulta briteillä oli noin 450 000 brittiläis- ja siirtomaalaissotilasta maassa.


title: Toinen buurisota

text: Maaliskuussa 1901 Kitchener alkoi käyttää poltetun maan taktiikkaa ja alkoi riisua maaseutua kaikesta, mikä saattaisi olla hyödyksi buurisisseille – karja takavarikoitiin, sadot ja maatilat poltettiin, kaivot myrkytettiin – ja siirsi alueella asuneet perheet väkisin keskitysleireille.


title: Toinen buurisota

text: Taktiikka johti sodan loppuun mennessä 30 000 maatilan ja noin 40 pienen kylän tuhoon. Kaikkiaan 116 572 buurimiestä, -naista ja -lasta siirrettiin keskitysleireille. Määrä oli noin neljännes koko buuriväestöstä. Lisäksi leireille suljettiin noin 120 000 mustaa afrikkalaista. Tämä taktiikka nopeasti tuhosikin buurien taistelutahdon ja huoltolinjat. Joulukuuhun 1901 mennessä monet leireille joutuneista oli päästetty lähtemään ja monet miehistä liittyivät kahteen uuteen rykmenttiin jotka taistelivat brittien rinnalla, the Transvaal National Scouts ja Orange River Volunteers, saadakseen sodan loppumaan nopeasti. Sota loppui 31. toukokuuta 1902.


title: Toinen buurisota

text: Keskitysleirit buurisodassa perustettiin alun perin turvapaikaksi niille, jotka olivat menettäneet asuinpaikkansa sodan jaloissa. Kuitenkin Kitchenerin uuden taktiikan mukana yhä useampia ihmisiä siirrettiin kodeistaan leireille, jotta buurisissien huoltaminen hankaloituisi. Leirejä rakennettiin lisää ja muutettiin vartioiduiksi vankiloiksi. Idea oli ennen kaikkea inhimillinen, kun sitä suunniteltiin Lontoossa, mutta toteutus ei yltänyt suunnitelmien tasolle. Buurisodan leirien katsotaankin olevan ensimmäisiä keskitysleirejä (myös Yhdysvaltain sisällissodassa syntyneitä leirejä on sanottu ensimmäisiksi).


title: Toinen buurisota

text: Buureja varten rakennettiin kaiken kaikkiaan 45 teltoitettua leiriä. 28 000 vangiksi jääneestä buurimiehestä 25 630 lähetettiin toisaalle, pääasiassa Isoon-Britanniaan. Täten suurin osa leireille jääneistä buureista oli naisia ja lapsia.


title: Toinen buurisota

text: Mustia afrikkalaisia varten rakennetuissa 64 leirissä enemmistö oli miehiä. Vaikka mustat afrikkalaiset olikin siirretty pakolla buurialueilta, ei heitä nähty brittihallinnon vihollisina ja heitä käytettiinkin usein palkattuna työvoimana.


title: Toinen buurisota

text: Olot leireillä olivat epäterveelliset ja ruoka-annokset niukkoja. Yhä taistelevien miesten vaimot ja lapset saivat vielä normaaliakin pienemmät annokset ruokaa. Huono ravintotilanne ja hygienia johtivat epidemioihin kuten tuhkarokkoon, lavantautiin ja punatautiin. Tämä yhdistettynä sairaalatilojen puutteeseen johti suureen määrään kuolleita - sodanjälkeinen raportti kertoo että 27 927 buuria (joista 22 074 oli lapsia). Kaikkiaan 25% buurivangeista menehtyi.


title: Toinen buurisota

text: Mustien leireillä 14 154 mustaa afrikkalaista oli kuollut nääntymiseen, sairauksiin ja heitteillejättöön. 12% mustista afrikkalaisista kuoli (viimeaikaiset tutkimukset asettavat mustien afrikkalaisten kuolonuhrit noin 20 000 uhrin paikkeille).


title: Toinen buurisota

text: Palattuaan Britanniaan the South African Women and Children's Distress Fundin edustaja Emily Hobhouse teki paljon työtä julkistaakseen vankien ahdingon vierailtuaan useilla leireillä Oranjen vapaavaltiossa. Hänen viisitoistasivuinen raporttinsa nostatti julkisen metelin ja johti hallituksen komission perustamiseen. Fawcettin komissio kiersi leirejä elokuusta joulukuuhun 1901 ja vahvisti Hobhousen raportin. He olivat erittäin kriittisiä leirien hoidon suhteen ja tekivät useita parannusehdotuksia, esimerkiksi ravinnon parantamiseksi ja lääkintähuollon jakamiseksi. Helmikuuhun 1902 mennessä leirien vuosittainen kuolinvauhti laski ensin 6,9 prosenttiin ja myöhemmin 2 prosenttiin.


title: Toinen buurisota

text: Ensimmäinen suuri joukko ulkomaille lähetettyjä vankeja koostui brittien 21. lokakuuta 1899 Elandslaagten taistelussa kaappaamista buurisotilaista. Ensin suurin osa buurivangeista pidettiin laivoissa, mutta määrien kasvaessa britit päättivät etteivät halua säilyttää heitä paikallisesti. 400 vangin nappaaminen helmikuussa 1900 toimi avaintapahtumana ja britit tajusivat, etteivät he kykene pitämään kaikkia vankeja Etelä-Afrikassa. Britit pelkäsivät pääasiassa, että ystävällismieliset paikalliset saattaisivat vapauttaa vangit. Lisäksi briteillä oli jo ongelmia huoltaa omat joukkonsa Etelä-Afrikassa eivätkä halunneet lisätä taakkaansa huoltamalla vankeja ja päättivät lähettää suurimman osan vangeistaan ulkomaille.


title: Toinen buurisota

text: Ensimmäinen merentakainen (ei Afrikan mantereella) käyttöön otettu leiri toimi Saint Helenassa, jonne lopulta saapui yhteensä noin 5 000 sotavankia. Samankokoinen määrä lähetettiin myös Ceyloneille (Sri Lanka). Muut sotavangit lähettiin Bermudaan ja Intiaan. Osa sotavangeista lähetettiin brittiläisen imperiumin ulkopuolelle, eniten (1443) buureja lähetettiin Portugaliin.


title: Toinen buurisota

text: Kaiken kaikkiaan sota maksoi noin 75 000 ihmishenkeä. Näistä 22 000 oli brittisotilaita (7 792 taisteluissa, loput sairauksiin), 6 000-7 000 buurisotilaita, 20 000-28 000 buurisiviilejä ja ehkä 20 000 mustaa afrikkalaista. Viimeiset buurit antautuivat toukokuussa 1902 ja sota loppui Vereenigingin rauhansopimukseen samassa kuussa. Buureille annettiin 3 000 000 puntaa korvauksina ja heidän luvattiin lopulta saavan itsehallinnon, joka muodostettiin nimellä Etelä-Afrikan unioni vuonna 1910. Sopimus lopetti Transvaalin ja Oranjen vapaavaltion olemassaolon itsenäisinä buurivaltioina ja lisäsi ne Brittiläisen imperiumin osiksi.


title: Toinen buurisota

text: Sota osoitti selvästi brittien myöntymättömyyspolitiikan vaarat ja syvensi Ison-Britannian sulkeutumista. Pääministeri lordi Salisbury kutsui vuoden 1900 parlamenttivaalit, jotka tunnetaan myös nimellä ”khakivaalit”, tuoreiden voittojen aiheuttaman innostuksen mukana. Maassa oli paljon kansalliskiihkoista innostusta sodan tämän vaiheen menestyksestä ja konservatiivinen puolue voittikin vaalit.


title: Toinen buurisota

text: Kuitenkin kannatus heikkeni, kun kävi selväksi että sota ei olisi helppo ja venyisi. Poltetun maan taktiikasta ja keskitysleirien oloista syntyi kova julkinen polemiikki. Kävi myös selväksi, että Ison-Britannian terveydenhuolto ei ollut hyvässä kunnossa: lähes 40% alokkaista oli sopimattomia sotilaspalvelukseen, sillä he kärsivät riisitaudista ja muista köyhyyteen liittyvistä sairauksista. Tämä kaikki osui samaan aikaan kuin yleinen huolestuminen Ison-Britannian köyhien asemasta.


title: Toinen buurisota

text: Kiinalaisten työläisten käyttö sodan jälkeen uusissa kruununsiirtomaissa aiheutti myös inhoa Isossa-Britanniassa. Työläisiä pidettiin usein surkeissa oloissa, he saivat vain pientä palkkaa ja heiltä kiellettiin kanssakäyminen paikallisväestön kanssa - tämä johti uuteen julkiseen šokkiin, kun tuli julki homoseksuaalisia tapauksia niiden työläisten joukossa, jotka eivät pystyneet käyttämään prostituoitujen palveluita. Jotkut uskovat, että kiinalaisten työläisten ongelma voidaan nähdä sodan aiheuttaman antipatian huppukohtana.


title: Toinen buurisota

text: Monet irlantilaiset nationalistit sympatisoivat buureja, sillä he näkivät heidät brittiläisen imperialismin sortamana kansana aivan kuten itsensäkin. Pieni joukko irlantilaisia vapaaehtoisia lähtikin taistelemaan buurien rinnalle huolimatta siitä, että brittien joukoissa taisteli monia heidän irlantilaisia maamiehiään. Englannissa ”Pro buuri” -kampanja laajeni kirjailijoiden usein ihannoidessa buurien yhteiskuntaa.


title: Toinen buurisota

text: Sodan hoidon synnyttämän julkisen levottomuuden tuloksena pidettiin vuoden 1906 parlamenttivaalit, jossa konservatiivit menettivät 246 paikkaa parlamentissa jättäen heille vain 156 paikkaa ja liberaalien saadessa murskavoitolla 216 paikkaa lisää nostaen heidän määränsä 399:ään.


title: Toinen buurisota

text: Suurin osa brittien lipun alla taistelleista miehistä tuli Isosta-Britanniasta tai Etelä-Afrikasta. Kuitenkin toisessa buurisodassa pieni määrä tuli muista brittiläisen imperiumin maista. Jokaisella näistä maista oli omat sisäiset kiistansa siitä, pitäisikö heidän pysyä sidoksissa Isoon-Britanniaan vai vaatia täyttä itsenäisyyttä. Tämä kiista ajautui lopulta kiistelyksi siitä pitäisikö heidän auttaa Isoa-Britanniaa vai ei. Vaikkakin imperiumin mailla ei ollut täyttä valtaa ulkopolitiikkansa suhteen, saivat he valita kuinka paljon ja missä muodossa he antaisivat apua. Lopulta Kanada, Uusi-Seelanti ja Australia jokainen päättivät lähettää vapaaehtoisia avustamaan brittejä, mutta eivät tehneet sitä tarpeeksi nopeasti tai tarpeeksi suurissa määrissä, jotta ne olisivat vaikuttaneet sodan lopputulokseen.


title: Toinen buurisota

text: Aluksi Kanadan pääministeri Wilfrid Laurier pyrki pitämään Kanadan sodan ulkopuolella. Kanadan hallitus oli jakautunut kahtia pääasiassa osallistumista vastustavien kanadanranskalaisten ja osallistumista kannattavien välillä. Lopulta Kanada lupautui lähettämään vapaaehtoisia, materiaalia ja kuljetuskalustoa Etelä-Afrikkaan, kunhan Iso-Britannia maksaisi heidän palkkansa ja muut kulut sekä palauttaisi heidät Kanadaan palveluksen loppuessa. Buurisota oli ensimmäinen sota, jossa suuri määrä kanadalaisia palveli ulkomailla.


title: Toinen buurisota

text: Paardeburgin taistelu helmikuussa 1900 oli ensimmäinen kerta, kun kanadalaiset joukot osallistuivat taisteluun.


title: Toinen buurisota

text: Loppujen lopuksi lähes 7 000 kanadalaista vapaaehtoista palveli Etelä-Afrikan sodassa. Kuitenkin suurin osa saapui vasta vihollisuuksien loputtua muiden palvellessa varuskunnissa vapauttaen britit taistelemaan etulinjassa. Arviolta 277 kanadalaista kuoli sodassa. Kanadalaisista 89 kaatui taistelussa, 135 kuoli tauteihin tai onnettomuuksiin ja lisäksi 252 haavoittui.


title: Toinen buurisota

text: Osana brittiläistä imperiumia, Australian siirtokunnat tarjosivat sotilaita Etelä-Afrikan sotaan. Ainakin 12 000 miestä palveli kuuden siirtokunnan, tai (vuodesta 1901 eteenpäin) Australian kansainyhteisön nostattamissa joukkioissa. Noin yksi kolmasosa miehistä värväytyi kaksi kertaa. Moni värväytyi suoraan brittien Etelä-Afrikan osastoihin tai paikallisosastoihin. Noin 600 australialaista kaatui buurisodassa, noin puolet taistelussa ja puolet tauteihin.


title: Toinen buurisota

text: Australialaiset palvelivat pääosin jokaisesta siirtokunnasta muodostetuissa yksiköissä, joita kutsuttiin nimellä ”mounted rifles”, ”bushmen” tai ”imperial bushmen”. He taistelivat brittien offensiivissa ja pitkässä sissisodassa. Australialaisia miehiä arvostettiin heidän ratsailta-ampumiskykynsä takia. Australialaiset kotona pääasiassa tukivat sotaa, mutta sodan venyessä heidän silmänsä avautuivat sodan vaikutuksista buurisiviileihin. Erityisesti heihin vaikutti sellaisten henkilöiden kuin luutnanttien Morant ja Handcock tuomitseminen ja teloittaminen vuonna 1902.


title: Toinen buurisota

text: Kun toinen buurisota tuntui uhkaavalta, Uusi-Seelanti tarjoutui lähettämään joukkoja brittien tueksi. 28. syyskuuta 1899 pääministeri Richard Seddon pyysi parlamentilta lupaa tarjota briteille joukkoa ratsuväkeä apuna ja lupaa koota kyseinen yksikkö, jos tarjous hyväksyttäisiin. Hänen mukaansa brittien asema kiistassa Transvaalin kanssa oli ”hillitty ja oikeudenmukainen”. Hän painotti Uuden Seelannin ja emämaan välistä sidettä ja tarvetta vahvalle brittiläiselle imperiumille suojelemaan siirtokuntia.


title: Toinen buurisota

text: Monella tapaa Etelä-Afrikan sota asetti puitteet Uuden-Seelannin tulevalle osallistumiselle kahdessa maailmansodassa. Erityisesti tilannetta varten kasatut yksiköt, jotka koostuivat pääasiassa vapaaehtoisista, lähetettiin ulkomaille palvelemaan brittiläisen imperiumin tarpeita. Uusiseelantilaisten nauttima menestys poiki ajatuksen, että uusiseelantilaiset olivat luonnostaan hyviä sotilaita ja tarvitsivat vain vähän koulutusta kyetäkseen toimia luotettavasti ja tehokkaasti.


title: Mesodermi

text: Mesodermi on yksi alkionkehityksen alussa määräytyvistä alkiokerroksista, joka sijaitsee alkiolevyssä endodermin ja ektodermin välissä.


title: Mesodermi

text: Mesodermin soluista syntyy mm. selkäranka, selkäjänne, sydän, verisuonet, verisolut, munuaiset, lihakset, luita, ruumiinontelon seinämä ja ihon verinahka. Varhaisessa mesodermissa sijaitsee alkion gastrulaation aloittava organisaattorikeskus.


title: Mesodermi

text: Mesodermi syntyy varhaisesta ektodermista endodermin indusoimana. Parhaiten mesodermin induktio tunnetaan kynsisammakolla ("Xenopus"), jonka yksilönkehitystä on tutkittu runsaasti. "Xenopus"-varhaisalkio on jakautunut kahteen erinäköiseen puoliskoon: vaaleampaan ruskuaisen täyttämään vegetaaliseen puoleen ja pigmentoituneeseen tummaan animaaliseen puoleen. Vegetaalisesta puolesta kehittyy endodermi ja animaalisesta puolesta pääsääntöisesti ektodermi. Vegetaalinen puoli sisältää erityisiä munasolusta perittyjä proteiineja (mm. Vg-1 ja VegT), jotka viestittävät osaa animaalisesta puolesta kehittymään mesodermiksi.


title: Mesodermi

text: Erilaiset monimutkaiset viestireitit vaikuttavat mesodermin erilaistumiseen moniksi mesodermityypeiksi.


title: Mesodermi

text: Alla on lueteltuna alkion mesodermityypit, sekä niistä kehittyvät yksilön osat.


title: Tank Girl

text: Tank Girl oli Jamie Hewlettin piirtämä ja Alan Martinin käsikirjoittama sarjakuva, joka ilmestyi ensimmäisen kerran vuonna 1988 "Deadline Magazinessa". Myöhemmin sarjaa käsikirjoitti Peter Milligan.


title: Tank Girl

text: Vuonna 1995 sarjakuvasta tehtiin elokuvasovitus "Tank Girl", mutta se ei saavuttanut suurempaa menestystä. Deadline-lehti lopetettiin samana vuonna, eikä sarjakuva ole ilmestynyt sen jälkeen.


title: Aleksandr Gribojedov

text: Aleksandr Sergejevitš Gribojedov (; 15. tammikuuta 1795 Moskova – 11. helmikuuta 1829 Teheran) oli venäläinen diplomaatti, näytelmäkirjailija ja säveltäjä. Hänen venäläisiä aristokraatteja pilkkaava näytelmänsä "Haittaa järjestä" (Горе от ума, "Gore ot uma") on Venäjällä kaikkein suosituin näytelmä kautta aikojen.


title: Diane Keaton

text: Diane Keaton (oikealta nimeltään Diane Hall, s. 5. tammikuuta 1946 Los Angeles, Kalifornia, Yhdysvallat) on yhdysvaltalainen Oscar-palkittu näyttelijä, elokuvaohjaaja, tuottaja ja käsikirjoittaja.


title: Diane Keaton

text: Vuonna 1967 Keaton sai pienen roolin "Hair"-musikaalissa Broadwaylla, ja vuonna 1969 Woody Allen antoi hänelle osan näytelmässään "Kerta vielä, Sam", josta Keaton myös voitti Tony-palkinnon. Elokuvadebyyttinsä hän teki vuonna 1970 elokuvassa "Rakastajia ja muita veijareita". Hänen läpimurtonsa tapahtui Francis Ford Coppolan elokuvassa "Kummisetä" (1972). Hän voitti Oscar-palkinnon parhaana näyttelijättärenä vuonna 1977 ensi-iltansa saaneesta "Annie Hall" -elokuvasta. Se perustuu paljolti Allenin ja Keatonin todellisen elämän suhteeseen ja kuvaa Annien kehittymistä ujoudesta itseluottamukseen.


title: Diane Keaton

text: Keaton on toiminut myös ohjaajana. Hän on ohjannut dokumentin "Taivas" (1987), muutamia musiikkivideoita, kaksi televisiolokuvaa sekä "China Beach" ja "Twin Peaks" -sarjojen jaksoja. Hän on ohjannut myös elokuvat "Unstrung Heroes" (1995), "Mother's Helper" (1999) ja "Soitellaan" (2000). Tuottajanakin Keaton on toiminut.


title: Diane Keaton

text: Keaton ei ole koskaan ollut naimisissa, mutta hänellä on kaksi adoptiolasta.


title: Diane Keaton

text: Elokuva-alan lisäksi hän toimii kiinteistöbisneksessä.


title: Action Force

text: Action Force eli G. I. Joe: A Real American Hero on Hasbron armeijahenkinen action-figuurisarja, josta tehtiin myös sarjakuvalehtiä ja piirrosanimaatioita. Sarjakuvia tuottivat muun muassa Marvel Comics ja Dark Horse Comics -kustantamot, tuotteliain ja tunnetuin sarjan tekijöistä lienee Larry Hama. Vuodesta 2008 lähtien IDW Publishing on jatkanut sarjakuvien julkaisemista. Figuurit ja sarjakuvat uudelleennimettiin Euroopassa "Action Forceksi" luultavasti liian Yhdysvalta-keskeisyyden välttämiseksi. Sarjan perusidea on, että Yhdysvaltain armeijan erikoisjoukko Action Force taistelee pahaa terroristijärjestöä Cobraa vastaan.


title: Action Force

text: Hasbro alkoi tuottaa sotilasnukkeja 1960-luvulla pojille, vastavetona tyttöjen Barbie-nukeille, ja alun perin ne olivatkin lähes samankokoisia. Vuonna 1982 hahmoista tehtiin "Tähtien sota" -figuurien korkuisia ja ne saavuttivat suursuosion, minkä johdosta alettiin tuottaa sarjakuvia, animaatiosarjaa ja pelejä. Vuonna 1985 "G. I. Joe" oli parhaiten myyvä lelu Yhdysvalloissa.


title: Action Force

text: Sarjakuvaa julkaisi Suomessa Semic vuosina 1988–1995.


title: Action Force

text: Action Force on Yhdysvaltain armeijan salainen erikoisyksikkö, jonka tarkkaan valituilla jäsenillä on perustaistelutaitojen lisäksi erikoisosaamista jollakin sodankäynnin alalla. Cobra on terroristijärjestö ja Action Forcen päävihollinen.


title: Action Force

text: Action Forcen päämaja sijaitsi aikaisemmin tavallisen sotilasalueen alla, mutta se tuhoutui myöhemmin. Eräs Cobran tärkeimmistä tukikohdista oli Cobra-saari, joka oli syntynyt maanjäristyksen seurauksena. Toinen Cobran tukialue oli Springfieldin kulissikaupunki. Action Forcen hyökättyä sinne paikka evakuoitiin ja asukkaat siirrettiin Cobra-saarelle.


title: The Cure for Insomnia

text: The Cure for Insomnia () on vuonna 1987 julkaistu juoneton, noin 87 tuntia pitkä videolle kuvattu taide-elokuva, joka koostuu L. D. Grobanista lukemassa 4 080-sivuista runoaan yhdistettynä satunnaisiin pätkiin erotiikkaa ja heavy metal -videoita. Elokuva oli aikanaan "Guinnessin ennätysten kirjan" tunnustama maailman pisin elokuva. 2000-luvulla on kuitenkin julkaistu muutamia sitä pidempiä elokuvia, kuten "Cinématon" ja "Modern Times Forever (Stora Enso Building, Helsinki)".


title: The Cure for Insomnia

text: Elokuvan ensiesitys oli Chicagon The School of the Art Institutessa 31. tammikuuta – 3. helmikuuta 1987. Ei ole selvillä, onko elokuvaa näytetty yleisölle sen jälkeen.


title: Aleksei Jermolov

text: Aleksei Petrovitš Jermolov (; 4. kesäkuuta 1777 Moskova – 23. huhtikuuta 1861 Moskova) oli venäläinen kenraali ja Venäjän romantiikan ajan sotasankari. Hänen karismaattista johtotaitoaan ylistivät runoissaan Aleksandr Puškin, Vasili Žukovski ja muut runoilijat.


title: Aleksei Jermolov

text: Jermolov astui armeijan palvelukseen vuonna 1791. Vuodet 1798–1801 hän joutui viettämään maanpaossa Kostromassa liian vapaamielisten näkemystensä vuoksi. Jermolov kunnostautui Napoleonin sodissa. Tämän jälkeen hän johti Kaukasian valloitusta.


title: Aleksei Jermolov

text: Jermolov joutui eroamaan tehtävistään 1827 epäiltynä yhteyksistään dekabristikapinaan. Viimeiset 30 elinvuottaan hän vietti huvilallaan Orjolissa.


title: Operaatio Maslenica

text: Operaatio Maslenica oli kroaattien tekemä hyökkäys Zadarin lähellä Kroatian sodassa 22. tammikuuta - 10. helmikuuta 1993. Tämä merkitsi kroaattien voimistumista ja propagandavoittoa kroaateille. Maslenican silta oli yhdysväylä Etelä- ja Pohjois-Kroatian välillä ja siksi strategisesti tärkeä kohde. Serbit olivat vallanneet Maslenican sillan syyskuussa 1991.


title: Operaatio Maslenica

text: Kroaatit hyökkäsivät 22. tammikuuta 1993 Zadarin seuduilla. Kolmen päivän aikaana vallattiin 15 kylää Zadarin ympäristöstä. Niiden avulla syntyi kulkuyhteys Etelä-ja Pohjois-Kroatian välille.


title: Operaatio Maslenica

text: YK:n turvallisuusneuvosto vaati kroaatteja vetäytymään valtaamiltaan alueilta 31. heinäkuuta 1993 mennesä, ja asetti alueelle 2000 rauhanturvaajaa. Kroatia ei päästänyt YK:n joukkoja kaikkialle mihin nämä halusivat.


title: Operaatio Maslenica

text: Vaikka kroaatit valtasivat Maslenican sillan, he kykenivät rakentamaan ainoastaan tilapäisen ponttonisillan, jonka kautta kulki vain hieman liikennettä, sillä Maslenican sillan seutu ja Zemunikin lentokenttäkin olivat serbien tykkitulen alla.


title: Operaatio Maslenica

text: Operaatio Maslenicaa pidetään sodan käännekohtana, sillä se oli kroaattien ensimmäinen merkittävä voitto serbeistä. Sillä oli suuri merkitys kummankin osapuolen joukkojen taisteluhengelle.


title: Operaatio Pyörretuuli

text:
Operaatio Pyörretuuli (, ) joulukuussa 1991 oli kroaattien epäonnistunut hyökkäys Kroatian sodassa.
Kroaattien joukkojen hyökkäys alkoi 102. prikaatin ja tankkipataljoonan voimin Kupa-joen matalan kohdan yli aikaisin aamulla 12. joulukuuta 1991.


title: Operaatio Pyörretuuli

text: Ylityskohta oli kylien Gračanica Šišinečka ja Stankovac välistä kylän Šišinec lähellä. Tämä kansalliskaartin ja erikoispoliisin tekemä hyökkäys päättyi ilman merkittävää enenemistä, paitsi muutaman kylän verran, ja vetäytyvät kroattijoukot kärsivät tappioita. Operaatio loppui 13. joulukuuta 1991.


title: Operaatio Pyörretuuli

text: Operaatio liittyi laajempaan serbien niin kutsumaan Operaatio Unaan.


title: Operaatio Pyörretuuli

text: 102. prikaatin suorittama hyökkäys epäonnistui pääosin joukkojen kouluttamattomuuden, korkeiden komentajien vastuuttomuuden ja joukkojen kurittomuuden takia. Suunnittelijoilla ei ollut käsitystä taistelukentän todellisista oloista, eivätkä joukot kyenneet toteuttamaan mutkikkaita sotilaallisia operaatioita. Muutamia kymmeniä kuoli operaatiossa.


title: Lihassolu

text: Lihassolut ovat elimistön tai sen osan liikkumisen mahdollistavia, pitkänmallisia ja supistuvia soluja.